KKM sediakan protokol baharu bagi pengembara menjelang peralihan fasa ke endemik

KUALA LUMPUR, 24 Mac- Bagi memastikan Malaysia sebagai destinasi selamat dalam fasa peralihan ke endemik, Kementerian Kesihatan Malaysia (KKM) menyediakan beberapa protokol bagi pengembara yang ingin memasuki negara ini.  Menteri Kesihatan Khairy Jamaluddin berkata ia susulan pembukaan semula sempadan kepada seluruh negara. Protokol tersebut merangkumi tiga situasi bagi pengembara iaitu sebelum berlepas semasa serta selepas memasuki negara ini. Pengembara yang tiba di Malaysia dikehendaki memuat turun, mendaftar dan mengaktifkan aplikasi MySejahtera serta melengkapkan deklarasi perjalanan yang boleh diakses melalui MySejahtera. "Namun demikian pengembara juga dikehendaki menjalani ujian RTK-Ag sama ada di fasiliti awam atau kesihatan swasta dalam tempoh 24 jam sebaik tiba di negara ini manakala bagi pengembara bukan warganegara mereka dikehendaki untuk mempunyai perlindungan insuran serta menyatakan alamat tempat penginapan di Malaysia," kata Khairy dalam sidang media di Parlimen hari ini. "Sekiranya keputusan ujian RTK-Ag profesional positif maka pengembara dengan vaksin lengkap akan diberikan HSO) selama 7 hari di tempat penginapan kategori 1 &2 tetapi jik ada gejala yang serius mereka akan dirujuk kepada PKRC atau hospital swasta. Oleh sebab itu, mereka perlu insurans bagi mereka yang tidak lengkap vaksinasi dan positif mereka akan dikenakan HSO selama 10 hari.""Manakala sekiranya keputusan ujian RTK Antigen profesional negatif, pengembara dengan vaksin lengkap, mereka tidak perlu menjalani kuarantin. Bagi pengembara yang tidak lengkap vaksinasi atau tiada vaksinasi, mereka akan diberikan HSO selama 5 hari di tempat penginapan serta dikehendaki menjalani RT-PCR pada hari ke 4 atau RTK-Ag profesional pada hari ke 5," tambah beliau ketika mengadakan sidang media di Parlimen.

Bagi pengembara yang bergejala perlu membuat pemeriksaan lanjut di kaunter kesihatan yang disediakan manakala bagi yang tidak bergejala boleh meneruskan perjalanan ke kaunter Imigresen untuk semakan lanjut. Namun, bagi kanak-kanak berumur bawah 6 tahun tidak perlu menjalani ujian pra pelepasan dan ujian semasa ketibaan.


Pengembara Malaysia-Singapura lengkap vaksinasi dibenar rentas sempadan darat tanpa kuarantin, saringan mulai 1 April

PUTRAJAYA, 24 Mac- Berkuat kuasa 1 April, semua pengembara dari Malaysia dan Singapura yang telah lengkap vaksinasi dibenar merentas sempadan darat kedua-dua negara tanpa perlu menjalani kuarantin atau ujian saringan COVID-19.Perdana Menteri, Datuk Seri Ismail Sabri Yaakob menerusi kenyataan bersama Perdana Menteri Singapura, Lee Hsien Loong memaklumkan, ketetapan itu merangkumi ujian prapelepasan dan semasa ketibaan untuk semua kategori pengembara serta pengangkutan darat.Jelas beliau, Malaysia akan membuka sempadan kepada pengembara antarabangsa bermula 1 April, dan seterusnya melakar satu lagi kejayaan penting dalam memudah cara perjalanan rentas sempadan dengan jiran terdekat, Singapura. “Pengumuman hari ini mencerminkan hubungan baik, kerjasama pelbagai aspek, dan hubungan kukuh antara rakyat kedua-dua buah negara. Ini pastinya akan menyumbang kepada usaha-usaha pemulihan dengan impak positif ke atas ekonomi dan kesejahteraan rakyat kedua-dua negara,” kata Ismail Sabri.

(Datuk Seri Ismail Sabri membuat panggilan kepada Lee Hsien Loong)

Sementara itu, Hsien Loong berkata, Singapura dan Malaysia menikmati hubungan yang mendalam, mesra dalam pelbagai aspek, serta hubungan antara rakyat yang kukuh. “Pengumuman hari ini merupakan peristiwa penting dalam peralihan kita ke arah kehidupan dengan COVID-19. Ia mencerminkan kerjasama kukuh yang dinikmati kedua-dua pihak sepanjang pandemik ini dan akan membantu Malaysia-Singapura muncul lebih kuat daripada krisis ini," katanya.Terdahulu, Ismail Sabri telah menghubungi Hsien Loong menerusi panggilan telefon.Kedua-dua Perdana Menteri mengakui bahawa Malaysia dan Singapura telah menunjukkan perkembangan yang memberangsangkan khusus dalam pelaksanaan program vaksinasi dan pengurusan pandemik COVID-19 bagi penduduk negara masing-masing.Selain, mengambil maklum kemajuan yang telah dicapai dalam meneruskan perjalanan rentas sempadan melalui Laluan Perjalanan Lengkap Vaksin (Udara) dan (Darat).


Pinda akta tangani ancaman ikan pemangsa di perairan umum

KUALA KANGSAR, 24 Mac - Jabatan Perikanan Perak sedang dalam proses draf akhir untuk meminda Kaedah-Kaedah Perikanan (Sungai) Perak 1992 dan Kaedah Perikanan (Akuakultur Perikanan Darat) bagi pemantauan dan penguatkuasaan penternakan di perairan umum di negeri ini.Pengarahnya Noraisah Hashim berkata pindaan tersebut akan dibentangkan kepada Majlis Mesyurat Kerajaan negeri (MMK) dalam masa terdekat untuk pertimbangan dan mendapat kelulusan.”Jika diluluskan, ia djangka akan diwartakan pada akhir tahun ini membabitkan denda RM5,000 untuk orang perseorangan dan RM10,000 membabitkan pertubuhan jika melepaskan spesies ikan pemangsa.“Langkah itu juga bertujuan mengenal pasti jenis ikan yang akan diternak dan aktiviti akuakultur perlu didaftarkan dengan jabatan itu agar tidak ada ikan pemangsa diternak di samping menambah peruntukan larangan melepaskan spesies ikan pemangsa ke perairan umum yang boleh mengancam habitat spesies ikan di perairan kita,” katanya.Beliau berkata demikian dalam sidang media pada Program Pelepasan Benih Ikan/Udang untuk Malaysia Book Of Records Bersempena Program Pelepasan Benih Ikan ke Perairan Umum Serentak Seluruh Malaysia peringkat Perak di Sungai Perak di Batu Limbong, Bendang Kering di sini hari ini.

(Ikan baung ekor merah Asia (Phractocephalus hemioliopterus) yang menjangkau saiz gergasi/FOTO hiasan)

Majlis pelepasan 350,000 benih udang, ikan lampan dan ikan terbul bernilai RM50,000 itu disempurnakan oleh Pengerusi Jawatankuasa Perladangan, Pertanian dan Industri Makanan Perak Razman Zakaria.Beliau berkata demikian sebagai mengulas kejadian sangkar ikan baung ekor merah yang diternak secara haram di Teluk Intan, pecah akibat dihanyutkan arus deras Sungai Perak pada Mac tahun lepas.Noraishah berkata pihaknya turut bimbang dengan kemasukan pelbagai ikan luar yang kini berada di perairan Sungai Perak antaranya ikan baung ekor merah Asia (Phractocephalus hemioliopterus) yang menjangkau saiz gergasi dan patin high fin' (Neoarius berneyi) yang memakan ikan tempatan.Beliau berkata, selain dua spesies itu, turut mencetuskan kebimbangan apabila perairan khususnya sungai di Perak, kini turut didiami spesies ikan asing berbahaya seperti ikan bandaraya, tilapia (Cichla spp), patin siam, peacock bass serta udang kara air tawar.Sementara itu Razman berkata pendaratan ikan darat di negeri ini mencatat 3,195.08 metrik tan ikan sungai dengan nilai RM45.13 juta pada 2021.Menurutnya, Jabatan Perikanan Perak juga telah melepaskan lebih 2 juta ekor benih ikan pelbagai spesies ke perairan umum setiap tahun dengan nilai lebih RM500,000 dalam usaha memperkayakan sumber dan memulihkan habitat perikanan darat.Katanya secara tidak langsung program ini memberi manfaat kepada pendapatan harian lebih 3,000 nelayan di negeri ini. - BERNAMA


KUALA LUMPUR, 24 Mac - Yang di-Pertuan Agong Al-Sultan Abdullah Ri'ayatuddin Al-Mustafa Billah Shah telah memperkenan empat akta yang diluluskan pada Mesyuarat Kedua Penggal Keempat Parlimen Ke-14 yang lepas.Timbalan Yang Dipertua Dewan Rakyat, Datuk Mohd Rashid Hasnon berkata ia membabitkan Akta Paten (Pindaan) 2022, Akta Kilang dan Jentera (Pemansuhan) 2022, Akta Keselamatan dan Kesihatan Pekerjaan (Pindaan) 2022 dan Akta Petunjuk Geografi 2022.

(Agong perkenan empat akta diluluskan Parlimen/Foto Parlimen)

"Saya suka hendak memberitahu majlis ini iaitu Ke Bawah Duli Yang Maha Mulia Seri Paduka Baginda Yang di-Pertuan Agong dengan limpah kurnia Baginda telah memperkenankan akta-akta yang telah diluluskan oleh Parlimen ke-14 dalam Mesyuarat Kedua Penggal Keempat yang lalu," katanya. Mohd Rashid berkata demikian pada permulaan persidangan Dewan Rakyat hari ini. -BERNAMA


Sebahagian daripada APM, rakyat mampu ringan beban petugas keselamatan

KUALA LUMPUR, 24 Mac- Seramai 1, 178 orang menerima anugerah bintang dan pingat kebesaran Angkatan Pertahanan Awam Malaysia di ibu pejabat APM, pagi tadi.Ketua Pesuruhjaya APM, Aminurrahim Mohamed berkata, beliau yakin dan berharap seluruh warga APM terus meningkatkan prestasi lebih cemerlang, proaktif dan bersemangat menghadapi cabaran."Kami ingin menyedarkan rakyat Malaysia, mereka adalah sebahagian daripada pertahanan awam dan orang yang patut bertindak bersama-sama dengan agensi-agensi kerajaan,"Jika semua rakyat faham bahawa pertahanan awam ini adalah mereka, maka bebanan kepada kerajaan sama ada untuk menambah aset, atau menambahkan anggota dapat dikurangkan."

(Penerima anugerah bintang dan pingat kebesaran Angkatan Pertahanan Awam Malaysia)

Beliau berkata kepada media selepas berucap pada Majlis Sambutan Hari Ulang Tahun Pertahanan Awam ke-70 di Ibu pejabat APM, Sg. Merab, Kajang hari ini.


NACOOL beri fokus kawal harga barangan dan makanan

KUALA LUMPUR, 24 Mac- Skim Harga Maksimum Keluarga Malaysia (SHMKM) dijadualkan tamat pada 4 Jun depan.Untuk itu, Mesyuarat Khas Majlis Tindakan Sara Hidup Negara (NACCOL) dijadualkan bermesyuarat bulan depan bagi membincangkan strategi mengawal harga barangan dan makanan selepas SHMKM berakhir.

Menterian Perdagangan Dalam Negeri dan Hal Ehwal Pengguna (KPDNHEP), Datuk Sri Alexander Nanta Linggi berkata, ini sebagai keprihatinan dalam memastikan rakyat tidak tertekan dengan isu kos sara hidup yang tinggi.

"Perkara ini bukan sahaja melindungi kepentingan pengguna, malah kerajaan turut ingin memastikan tiada pihak peniaga yang menjalankan aktiviti perniagaan secara tidak sihat dengan mengambil keuntungan yang tidak munasabah,"Saya juga menyeru kepada semua pengguna di luar sana, sekiranya berhadapan dengan situasi amalan perniagaan yang tidak berintegriti, sila laporkan kepada kementerian mengikut saluran yang telah disediakan," jelasnya di Dewan Negara, hari ini.Mesyuarat NACCOL bulan depan merupakan yang ketiga dilaksana dan dipengerusikan Perdana Menteri, Datuk Seri Ismail Sabri Yaakob.


Agong berangkat ke Majlis bacaan yasin sempena Hari Polis ke-215

KUALA LUMPUR, 24 Mac -Yang di-Pertuan Agong Al-Sultan Abdullah Ri’ayatuddin Al-Mustafa Billah Shah berkenan berangkat ke majlis bacaan Yasin, tahlil dan doa selamat sempena Peringatan Hari Polis ke-215 di Masjid Bukit Aman Kuala Lumpur, di sini hari ini.Hadir sama ke majlis tersebut Menteri Dalam Negeri Datuk Seri Hamzah Zainudin, Ketua Polis Negara Tan Sri Acryl Sani Abdullah Sani, Ketua Setiausaha Kementerian Dalam Negeri Datuk Seri Wan Ahmad Dahlan Abdul Aziz.

Majlis turut disertai pegawai kanan dan anggota polis dari semua jabatan Polis Diraja Malaysia (PDRM) dengan pematuhan Prosedur Standard Operasi (SOP) yang ditetapkan.Majlis dipimpin Ketua Penolong Pengarah Jabatan Integriti dan Pematuhan Standard (Bahagian Agama dan Kaunseling) merangkap Imam Besar Masjid Bukit Aman SAC Ghazali Daud itu dimulakan dengan bacaan Yasin, Tahlil, doa selamat dan solat zohorMajlis itu disertai kira-kira 500 pegawai dan anggota PDRM bersama agensi di bawah Kementerian Dalam Negeri.


Sektor agrikomoditi sasar nilai eksport RM300 bilion

KUALA LUMPUR, 24 Mac - Sasaran nilai eksport sebanyak RM300 bilion bagi sektor agrikomoditi pada tahun ini mampu dicapai dengan penganjuran Malaysia International Agricommodity Expo and Summit 2022 (MIACES 2022).Menteri Perusahaan, Perladangan dan Komoditi Datuk Zuraida Kamaruddin berkata, acara itu menawarkan peluang kepada peserta industri mengembangkan perniagaan dan meneroka pasaran baharu bagi eksport agrikomoditi.“Nilai eksport tahun lepas adalah berjumlah RM204 bilion. Saya percaya kita boleh menjana nilai eskport RM300 bilion tahun ini.“Apa yang penting MIACES 2022 akan buka peluang seperti pemadanan perniagaan business dan membina hubungan perdagangan bagi memastikan kita dapat mempertingkatkan pendapatan negara bagi sektor berkenaan,” katanya kepada pemberita selepas merasmikan MIACESS 2022 di sini hari ini.Menurutnya lagi, beliau percaya sektor agrikomoditi boleh berkembang menjadi penyumbang ekonomi terbesar negara dengan peningkatan penyertaan daripada pemain industri, pengeluar, pelabur dan pihak berkepentingan membawa kepada peningkatan eksport bagi sektor berkenaan.

Dalam pada itu, sebanyak 15 negara menyatakan persetujuan untuk mengambil bahagian antaranya Bangladesh, Indonesia, Sri Lanka, India dan Iran.Dijangka 250 pempamer dan 500 perwakilan perdagangan menyertai dengan jangkaan kehadiran 10,000 pelawat sepanjang tiga hari penganjurannya di MITEC Kuala Lumpur bermula 26 hingga 28 Julai ini.


MAFI komited kurangkan kebergantungan makanan ternakan import

KUALA LUMPUR, 24 Mac- Kementerian Pertanian dan Industri Makanan (MAFI), melalui Jabatan Perkhidmatan Veterinar sentiasa komited bagi mengurangkan kebergantungan import dengan mewujudkan lebih ramai usahawan dalam industri komponen makanan ternakan.  Ini susulan masalah kenaikan harga ayam yang berkait rapat dengan kenaikan harga makanan ternakan ayam, Timbalan MAFI, Datuk Seri Ahmad Hamzah berkata, antara usaha yang telah dilaksanakan adalah Projek Pembangunan Industri Jagung Bijian Negara. "Perlaksanaan projek ini melibatkan beberapa agensi di bawah MAFI seperti Jabatan Pertanian, Institut Penyelidikan dan Kemajuan Pertanian Malaysia (MARDI) dan Lembaga Pertubuhan Peladang dengan peruntukan keseluruhan berjumlah RM 30.63 juta. "Inisiatif yang bermula pada tahun 2016 ini telah berjaya menarik penyertaan seramai 50 orang usahawan dengan sasaran pengeluaran jagung bijian tempatan sebanyak 1.44 juta metrik tan dengan keluasan tanaman sehingga 80,000 hektar menjelang tahun 2032," jelasnya ketika menjawab pertanyaan ahli parlimen Besut, Datuk Seri Idris Jusoh.

Katanya lagi, projek itu mampu mengurangkan kebergantungan negara terhadap sumber jagung bijian import sehingga 30%.Tambah beliau, MAFI juga terlibat dalam penyelidikan bagi menghasilkan bahan mentah gantian berasaskan isirung sawit ,PKC tempatan seperti “Purafex”.  Produk tersebut sesuai digunakan sebagai komponen dalam formulasi makanan unggas dan boleh menggantikan jagung bijian  sebanyak 30 hingga 45 peratus.


JSJN ambil pendekatan holistik, banteras aktviti pemprosesan dadah

KUALA LUMPUR, 24 Mac- Usaha membanteras kegiatan pengedaran dan penyalahgunaan dadah di seluruh negara sentiasa dipertingkat.  Timbalan Menteri dalam Negeri, Datuk Sri Ismail Mohamed Said berkata, bagi tujuan itu Jabatan Siasatan Jenayah Narkotik (JSJN) sentiasa mengambil pendekatan holistik, termasuk tindakan membanteras kegiatan memproses dadah di negara ini "Beberapa langkah telah diambil dalam memastikan kegiatan ini tidak berleluasa. Ia bertujuan meningkatkan kerjasama dengan pelbagai agensi kerajaan dan swasta, "Dalam pada itu, mempertingkatkan tindakan penguatkuasaan bagi mengesan dan menangkap serta mengambil tindakan undang-undang dan perlucuthakkan harta ke atas individu atau sindiket yang terlibat dalam penghasilan dan pengedaran dadah," jelasnya di Dewan Negara, hari ini.

(Timbalan Menteri dalam Negeri, Datuk Sri Ismail Mohamed Said di Parlimen)

"Tahniah diucapkan kepada JSJN, Bukit Aman kerana pada 13 januari 2022 dimana satu tangkapan dadah yang terbesar telah dapat kita lakukan dimana seberat 2 tan dengan nilai RM111.2 juta telah dirampas," katanya lagi.


TOBTAB mampu meransang industri pelancong

KUALA LUMPUR, 24 Mac- Kementerian Pelancongan, Seni dan Budaya menyokong aktiviti yang boleh merangsang industri pelancongan untuk lebih berkembang dan berdaya maju.  Menurut menterinya Datuk Seri Nancy Shukri, sesi libat urus dijalankan dengan beberapa Agensi Dalam Talian, OTA antarabangsa yang menawarkan pakej atau perkhidmatan pelancongan di negara ini."Agensi ini perlu mematuhi Akta 482 dan berdaftar untuk beroperasi dengan memiliki lesen Syarikat Perniagaan Pengendalian Agensi Pelancongan dan Agensi Pengembaraan (TOBTAB),"Garis panduan syarikat perniagaan pengendalian agensi pelancongan dan agensi pengembaraan (tobtab) yang menjalankan atau mengendalikan atau menganjurkan perniagaan dalam talian telah dibangunkan oleh motac untuk melesenkan syarikat yang menawarkan pakej pelancongan di negara ini secara atas talian," jelasnya di Dewan Rakyat, hari ini.

(Menterian Pelancongan, Seni dan Budaya, Datuk Seri Nancy Shukri)

Tambahnya, pelaksanaan garis panduan ini adalah langkah awal motac untuk memperkemas dan memperkukuh kawal selia aktiviti penawaran pakej pelancongan di negara ini secara atas talian.


KPM sedang teliti pembinaan sekolah baharu

KUALA LUMPUR, 24 Mac- Kementerian Pendidikan Malaysia (KPM) masih meneliti keperluan pembinaan sekolah dari semasa ke semasa dengan mengambil kira enrolmen murid di sekolah-sekolah berdekatan serta pertumbuhan penduduk setempat susulan projek perumahan dan pembangunan yang sedang giat dijalankan.Timbalan Menteri Pendidikan II, Datuk Mohamad Alamin berkata, dalam konteks pembinaan sekolah baharu, KPM sentiasa mendapat input dan cadangan daripada Jabatan Pendidikan Negeri (JPN). "KPM akan melaksanakan analisis keperluan pembinaan sekolah baharu secara terperinci," jelasnya ketika menjawab pertanyaan wakil Kulai Teo Nie Ching.

(Timbalan Menteri Pendidikan II, Datuk Mohamad Alamin)

"Antara perkara yang diambil kira adalah bilangan dan kapasiti sekolah sedia ada, kepadatan penduduk di kawasan sekitar, liputan kawasan tadahan penduduk ataupun catchment area serta perancangan pembangunan kawasan tersebut berdasarkan perbincangan bersama-sama pihak berkuasa tempatan (PBT)," katanya.Tambahnya, Permohonan itu tertakluk kepada pertimbangan serta kelulusan agensi pusat dengan mengambil kira keutamaan dan kedudukan kewangan semasa kerajaan.


Unit perangkap kamera, tangani konflik harimau di Terengganu

KUALA LUMPUR, 24 Mac- Kementerian Tenaga dan Sumber Asli melalui Jabatan Perlindungan Hidupan Liar dan Taman Negara (PERHILITAN) akan memasang unit perangkap kamera dan unit perangkap harimau di lokasi yang menjadi tumpuan haiwan tersebut. Menterinya, Datuk Seri Takiyuddin Hassan memklumkan, khidmat nasihat telah diberikan kepada penduduk kampung dan pekerja ladang terlibat supaya sentiasa mengambil langkah berjaga-jaga serta tidak bertindak sendiri dalam menangani konflik harimau. "Dua unit perangkap kamera telah dipasang di sekitar kawasan Bukit Bauk yang juga merupakan salah satu kawasan tumpuan rekreasi orang awam bagi memantau kehadiran Harimau Malaya di kawasan konflik,"Dalam masa sama menambah sebanyak 20 unit lagi perangkap kamera di kawasan sekitar sebagai langkah pemantauan jangka panjang, memasang dua (2) unit perangkap harimau di dalam kawasan ladang Lembaga Minyak Sawit Malaysia (MPOB), Hulu Paka,Terengganu," jelasnya di Dewan Rakyat, hari ini.

Tambahnya lagi, serangan harimau terhadap haiwan ternakan sebelum ini sering berlaku di sekitar Felda Kerteh 3 dan Kerteh 4 di daerah Dungun bermula 2019 menyebabkan lebih 60 penternak kerugian ratusan ribu ringgit selepas haiwan ternakan mereka mati. Pada Februari tahun lalu, seekor harimau belang jantan dikenali sebagai 'Awang Rasau' berjaya ditangkap Perhilitan di Felda Kerteh 3 diikuti seekor lagi harimau belang 'Atan Kerteh' yang masuk ke perangkap di Kerteh 4 pada Ogos tahun lepas namun dipercayai masih ada kumpulan haiwan itu yang lepas bebas di sekitar hutan berhampiran.


Unit MySejahtera mohon maaf atas kesulitan yang timbul berhubung janji temu suntikan vaksin

PUTRAJAYA, 23 Mac - Unit MySejahtera Kementerian Kesihatan (KKM) meminta individu berusia 17 tahun dan ke bawah yang menerima janji temu bagi dos penggalak untuk mengabaikan pautan dalam aplikasi berkenaan.Selain itu, individu yang sudah mendapatkan dos penggalak namun masih menerima pautan janji temu juga boleh mengabaikan janji temu yang diberikan."Bagi individu yang sudah membuat janji temu dos penggalak untuk tanggungan mereka atau untuk dos keempat melalui pautan yang dihantar, janji temu berkenaan perlu dibatalkan dan tidak perlu hadir ke Pusat Pemberian Vaksin (PPV)," kata kenyataan itu.PPV juga sudah dimaklumkan mengenai perkara berkenaan dan mereka akan menolak kehadiran remaja untuk dos penggalak dan juga individu yang hadir untuk dos penggalak kedua atau dos keempat.

Dalam satu kenyataan hari ini, pasukan teknikal MySejahtera sedang memperbetulkan perkara ini dan memohon maaf atas sebarang kesulitan yang timbul daripada masalah teknikal tersebut.Unit MySejahtera memaklumkan, pautan janji temu itu diberikan secara automatik mengikut sela masa yang ditetapkan mengikut jenis vaksin."Memandangkan janji temu dalam sistem MySejahtera dihantar secara automatik, terdapat isu teknikal apabila sistem berkenaan yang menghantar pautan janji temu untuk dos penggalak kepada remaja, iaitu golongan berusia 17 tahun dan ke bawah," tambah kenyataan itu.Adalah menjadi dasar KKM buat masa ini menyarankan dos penggalak hanya diberikan kepada individu dewasa berusia 18 tahun dan ke atas serta tiada dos penggalak kedua atau dos keempat diberikan kepada umum.


Penggunaan RFID di PLUS sebagai percubaan sebelum diperluas

KUALA LUMPUR, 23 Mac- Pelaksanaan teknologi Identifikasi Frekuensi Radio (RFID) di Plaza Tol Lebuh Raya Utara-Selatan (PLUS) adalah bagi memastikan keberkesanan sistem itu sebelum penggunaannya diperluaskan. Menurut Menteri Kanan Kerja Raya, Datuk Seri Fadillah Yusof, tempoh percubaan RFID yang dilaksanakan PLUS bagi membuktikan teknologi berkenaan dapat menyelesaikan masalah yang dihadapi di lebuh raya.  "Tempoh percubaan ini adalah kritikal untuk kita mengenal pasti pertama, dari segi teknologi; kedua, pentadbiran; ketiga, perundangan dan keempat dari segi kelancaran sistem yang ada dan tidak akan membebankan rakyat serta pengguna lebuh raya.Jadi itulah yang sedang kita lihat dan perincikan di peringkat Lembaga Lebuhraya Malaysia (LLM) dan juga kementerian," katanya ketika menjawab soalan tambahan senator Datuk Razali Idris.

(Menteri Kanan Kerja Raya, Datuk Seri Fadillah Yusof menjawab soalan tambahan senator Datuk Razali Idris di Dewan Negara)

Tambah beliau, kementerian sentiasa mengkaji dan meneliti pilihan yang sesuai bagi memastikan kemudahan pengguna dalam melaksanakan transaksi tol di lebuh raya. Pengenalan teknologi ini adalah selaras dengan hasrat kerajaan untuk beralih kepada sistem kutipan tol tanpa henti dikenali Aliran Bebas Berbilang Lorong (MLFF).  "Kerajaan sehingga kini tidak mewajibkan pengguna untuk bertukar kepada teknologi ini dan kadar harga bagi tag RFID adalah ditetapkan oleh pihak Touch n Go Sdn Bhd selaku pengedar sah yang menguruskan hal-hal berkaitan penjualan tag tersebut," jelas beliau. Kementerian juga telah melaksana pelbagai kajian, sesi libat urus dan dialog bersama pihak berkepentingan bagi mendapatkan maklum balas serta penyelesaian terbaik berhubung kaedah atau teknologi yang akan diguna pakai dalam melancarkan proses pembayaran tol di lebuh raya.


Kelas Bahasa Melayu dilaksana segera untuk pegawai diplomatik di luar negara

KUALA LUMPUR, 23 Mac- Kementerian Luar akan menubuhkan unit bahasa dan kebudayaan di setiap pejabat kedutaan di luar negara termasuk mewujudkan atase bahasa dan kebudayaan. Menurut Perdana Menteri, Datuk Seri Ismail Sabri Yaakob, kelas Bahasa Melayu akan dilaksana segera bagi meningkatkan kemahiran bahasa pegawai diplomatik dan anak mereka di luar negara."Kita dapati bahawa sesetengah anak-anak pegawai diplomatik kita agak kurang mahir berbahasa melayu kerana mereka memasuki kelas di sekolah antarabangsa.Sesetengah pegawai tersebut tidak pulang ke Malaysia, dihantar terus ke negara lain, jadi ini menyebabkan anak-anak mereka yang belajar bertahun-tahun di sekolah antarabangsa tidak menguasai bahasa melayu," katanya ketika menjawab pertanyaan Senator Datuk Isa Ab Hamid di Dewan Negara.

(Datuk Seri Ismail Sabri Yaakob menjawab pertanyaan Senator Datuk Isa Ab Hamid di Dewan Negara)

Selain itu, urusan surat menyurat rasmi yang dihantar ke luar negara akan menggunakan Bahasa Melayu yang dilampirkan dengan terjemahan bahasa ibunda negara tersebut atau Bahasa Inggeris.  Tambah beliau, kerajaan bersetuju supaya semua program antarabangsa yang dianjurkan di dalam negara melibatkan peserta warga asing perlu menggunakan Bahasa Melayu.


Bahasa Melayu jadi salah satu bahasa rasmi ASEAN, perbincangan diadakan dengan pemimpin - PM

KUALA LUMPUR, 23 Mac - Bahasa Melayu boleh dijadikan sebagai salah satu bahasa rasmi ASEAN.Perdana Menteri, Datuk Seri Ismail Sabri Yaakob optimis ia boleh menjadi kenyataan suatu hari nanti dan perkara tersebut akan dibincangkan dengan pemimpin ASEAN.Menurut beliau, Bahasa Melayu mempunyai keunikan dan kelebihan tersendiri khususnya dalam kalangan negara ASEAN.  Selain Malaysia, beberapa negara jiran seperti Indonesia, Brunei Darussalam, Selatan Thailand, Selatan Filipina serta di sebahagian Kemboja turut menggunakan Bahasa Melayu sebagai bahasa pengantar.  "Pada masa ini, hanya 4 daripada 10 buah negara ASEAN yang menggunakan bahasa Inggeris dalam acara-acara rasmi di peringkat antarabangsa. Manakala, 6 buah negara lagi menggunakan bahasa ibunda sendiri dalam urusan rasmi masing-masing dan perlu diterjemahkan," katanya dalam sesi pertanyaan jawab lisan di Dewan Negara hari ini.Ismail Sabri juga memaklumkan, telah mula meminta supaya Kementerian Luar Negeri menyediakan nota percakapan serta dokumen berkaitan dalam Bahasa Melayu untuk rujukan beliau apabila mengadakan lawatan rasmi ke luar negara."Sebagai langkah awal dalam memartabatkan Bahasa Melayu, saya sendiri telah menggunakan Bahasa Melayu semasa Lawatan Rasmi saya ke Republik Indonesia, Negara Brunei Darussalam, Kemboja dan Thailand baru-baru ini. Terkini, semasa lawatan ke Vietnam pada 2 hari lepas, saya juga turut menggunakan Bahasa Melayu," katanya.

(Ismail Sabri ketika sidang media bersama wartawan Malaysia semasa lawatan rasmi ke Vietnam/PMO)

Tambahnya, rakyat tidak perlu berasa malu atau kekok untuk menggunakan Bahasa Melayu di peringkat antarabangsa."Usaha memartabatkan Bahasa Melayu ini juga selari dengan salah satu daripada bidang keutamaan Kerangka Dasar Luar Malaysia yang telah dilancarkan oleh Kerajaan pada 7 Disember 2021, iaitu Diplomasi Kebudayaan yang turut merangkumi elemen mengantarabangsakan Bahasa Melayu di persada dunia," jelas beliau.


PM seru Keluarga Malaysia guna air dengan cermat, berhemah

KUALA LUMPUR, 22 Mac - Hari Air Sedunia merupakan satu peringatan kepada masyarakat dunia termasuk Keluarga Malaysia supaya lebih menghargai kepentingan air.Ini termasuk perlu berusaha melakukan usaha-usaha pelestarian sumber air.Perdana Menteri, Datuk Seri Ismail Sabri Yaakob berkata air tanah dijadikan tumpuan sambutan kerana ia sangat berguna kepada kehidupan. "Bahkan ia menjadi bahagian penting dalam proses penyesuaian perubahan iklim dan penyelesaian bagi akses kepada air selamat."Oleh itu saya menyeru kepada seluruh Keluarga Malaysia supaya menggunakan air dengan cermat dan penuh berhemah. Selamat menyambut Hari Air Sedunia," katanya menerusi hantaran di Facebook hari ini.

Ismail Sabri berkata, Malaysia merupakan salah sebuah negara yang komited dengan Matlamat Pembangunan Mampan (SDG) yang bersandar kepada 17 matlamat ditetapkan Pertubuhan Bangsa Bersatu (PBB) dalam Perhimpunan Agung PBB pada September 2015 untuk dicapai pada tahun 2030."Komitmen boleh dilihat melalui langkah-langkah untuk menerapkan strategi-strategi SDG dengan memperkenalkan Pelan Induk Teknologi Hijau (GTMP) yang dimulakan pada tahun 2017."Lima strategi utama juga diperkenalkan dalam RMKe-12 untuk mentransformasi sektor air negara bagi memastikan kelestariannya bagi manfaat penduduk negara ini," tambahnya.PBB telah mengiktiraf tarikh 22 Mac setiap tahun sebagai sambutan Hari Air Sedunia.Pada tahun ini, "Groundwater: Making the invisible visible” telah dipilih sebagai tema oleh PBB.


Objektif penubuhan rapid rail tercapai, namun prestasi keberhasilan belum ke tahap optimum- laporan ketua audit

KUALA LUMPUR, 22 Mac - Objektif penubuhan Rapid Rail Sdn Bhd bagi menyediakan perkhidmatan rel bandar tercapai yang mana prestasi output melibatkan sasaran petunjuk prestasi utama yang ditetapkan mencapai 91.9 peratus bagi tempoh 2018 hingga 2020.Bagaimanapun, bagi prestasi keberhasilan, perkhidmatan yang disediakan belum mencapai tahap optimum bagi selang waktu perjalanan pada waktu puncak kerana kekurangan tren, demikian menurut Laporan Ketua Audit Negara (LKAN) 2020 Siri 1 yang dikeluarkan hari ini.Menurut laporan itu, pengurusan aktiviti perkhidmatan rel bandar yang meliputi pengurusan hasil operasi rel serta pengurusan infrastruktur dan kemudahan di stesen rel belum mencapai tahap kecekapan yang ditetapkan.“Secara keseluruhannya amalan tadbir urus korporat berada pada tahap baik, namun memerlukan penambahbaikan bagi lima aspek iaitu lembaga pengarah, setiausaha syarikat, ketua pegawai eksekutif, prosedur operasi standard dan jawatankuasa lembaga pencalonan dan imbuhan.“Manakala bagi aspek kedudukan kewangan, Rapid Rail berada pada tahap kurang stabil kerana merekodkan kerugian RM144.77 juta dan defisit ekuiti pemilik RM306.38 juta. Kerugian terkumpul adalah RM690.83 juta,” kata laporan itu.

Bagi meningkatkan prestasi aktiviti perkhidmatan rel bandar serta memantapkan tadbir urus korporat, pihak pengurusan dan lembaga pengarah perlu mengambil langkah yang berkesan antaranya memberi pertimbangan dalam menyediakan perkhidmatan rel ke tahap optimum dan mengikut selang waktu yang ditetapkan.“Selain itu, pelarasan kadar tambang rel wajar dipertimbangkan bagi menampung perbelanjaan operasi yang semakin meningkat.“Rapid Rail perlu meningkatkan kemahiran pegawai serta pemantauan terutamanya di peringkat operasi agar kesilapan mengakaunkan hasil tidak berulang dan rekod penyelenggaraan sentiasa dikemas kini,” kata laporan itu.Laporan itu turut mengesyorkan pihak yang perkepentingan perlu menyusul dengan lebih berkesan mengenai permohonan pengurangan tarif elektrik bagi memastikan hasil operasi rel dapat menampung perbelanjaan operasi.“Syarikat juga perlu menyediakan infrastruktur dan kemudahan yang mematuhi peraturan selain mengisytiharkan landasan rel sebagai kawasan larangan bagi menghalang pencerobohan landasan di semua stesen rel,” tambah laporan itu. - BERNAMA


Pesawat terhempas: PM ucap takziah kepada kerajaan China, keluarga mangsa

KUALA LUMPUR, 22 Mac - Perdana Menteri, Datuk Seri Ismail Sabri Yaakob merakamkan ucapan takziah kepada kerajaan China susulan tragedi pesawat penumpang Boeing 737-800 milik China Eastern Airlines yang terhempas semalam.Menerusi catatan di akaun Facebook, beliau turut mengucapkan takziah kepada keluarga mangsa pesawat itu dan berharap semoga mereka tabah menghadapi ujian tersebut."Saya sedih apabila mendapat perkhabaran tentang pesawat penumpang Boeing 737-800 milik China Eastern Airlines yang terhempas dan mengorbankan 132 penumpang dan anak kapal di wilayah Guangxi, China, semalam. "Saya dan seluruh Keluarga Malaysia mengucapkan takziah yang mendalam kepada kerajaan China dan keluarga mangsa."Diharap semoga tabah menghadapi ujian ini," katanya dalam hantaran di Facebook hari ini.

Semalam, pesawat yang membawa 132 penumpang itu dilapor terhempas kira-kira 2.38 petang di kawasan pergunungan berhampiran perkampungan Molang di daerah Tengxian, bandar Wuzhou.Pesawat Boeing 737 terbabit berlepas dari Kunming menuju ke Guangzhou.


Politik wang masih berterusan antara faktor CPI 2021 jatuh

KUALA LUMPUR, 22 Mac - Politik wang masih berterusan serta kes rasuah berprofail tinggi dibebaskan tanpa penerangan punca kejatuhan kedudukan negara dalam Indeks Persepsi Rasuah (CPI) pada tahun lalu, kata Senator Datuk Dr Nuing Jeluing.Menurut Ahli Dewan Negara itu, kedudukan Malaysia dalam penilaian CPI jatuh dari tangga ke-57 pada tahun 2020 manakala pada tahun 2021, Malaysia berada di tangga 62 daripada 180 buah negara."Oleh itu, saya mencadangkan agar akta rahsia rasmi atau Official Secret Act dikurangkan skop supaya banyak perkara dapat dikongsikan dengan awam."Kes-kes berprofail tinggi perlu dikongsikan secara teratur melalui hebahan media untuk pengetahuan awam."Laporan terkini mengenai perancangan Pelan Antirasuah Nasional (NACP) perlu dibentang di parlimen dan dewan yang mulia ini," katanya di Sidang Dewang Negara hari ini.

Katanya, Malaysia boleh belajar dari negara jiran untuk menambahbaik langkah-langkah pencegahan rasuah yang ada di negara ini.Pada 1 Mac lalu, Perdana Menteri, Datuk Seri Ismail Sabri Yaakob berkata penurunan kedudukan Malaysia dalam penilaian CPI 2021 bukan hanya disebabkan oleh kes-kes rasuah semata-mata, namun turut disumbangkan perkara-perkara lain.Antara yang menyumbang kepada kemerosotan itu adalah seperti hak asasi manusia kerana kemungkinan pandangan daripada badan-badan antarabangsa berbeza dengan nilai yang ada di Malaysia.


'Angkat kembali darjat Bahasa Melayu' - Senator Zahid Md Arip

KUALA LUMPUR, 22 Mac - Ahli Dewan Negara Senator, Muhammad Zahid Md Arip berkata, pelbagai perubahan perlu dilakukan bagi merealisasikan langkah memartabatkan Bahasa Melayu.Menurutnya, usaha mengembalikan darjat Bahasa Melayu oleh Perdana Menteri Datuk Seri Ismail Sabri Yaakob harus disokong."Kami menzahirkan betapa pentingnya Bahasa Melayu diangkat kembali darjatnya sebagai lingua franca, bahasa pengantaraan seperti mana tersohornya Bahasa Melayu sebagai bahasa perdagangan, bahasa diplomatik dan bahasa pentadbiran ketika zaman kegemilangan Kesultanan Melayu Melaka suatu ketika dahulu."Saya mencadangkan Institut Terjemahan Negara ditambah baik menjadi institut terjemahan dan tafsiran negara," katanya di persidangan Dewan Negara hari ini.

(Senator Muhammad Zahid Md Arip/FOTO Bernama)

Tambahnya, institusi seumpama ini perlu diletakkan di bawah Dewan Bahasa dan Pustaka (DBP) agar selari dengan beberapa pindaan dan akta DBP sendiri yang sedang dirangka pada ketika ini.Tegas beliau, Bulan Bahasa Melayu juga perlu diberi nafas baharu dan disemarakkan agar dapat menarik minat seluruh lapisan masyarakat.


Pembukaan sempadan: Semak syarat negara luar terlebih dahulu

KUALA LUMPUR, 22 Mac - Warga Malaysia yang berhasrat untuk mengembara ke luar negara bermula 1 April ini dinasihatkan untuk menyemak syarat kemasukan negara luar terlebih dahulu.Ketua Pengarah Imigresen, Datuk Khairul Dzaimee Daud berkata ini bagi mengelakkan sebarang kemungkinan kejadian yang tidak diingini berlaku."Rakyat Malaysia perlu faham apabila sempadan dibuka, mereka bebas mengembara namun masih ada negara luar yang belum membuka sempadan sepenuhnya."Sebagai contoh, negara China masih mengenakan kuarantin selama 15 hingga 20 hari, maka mereka mungkin akan menghabiskan masa untuk menjalani tempoh kuarantin berbanding untuk bercuti," katanya dalam program Bicara Naratif yang disiarkan secara langsung di saluran TV1 Radio Televisyen Malaysia (RTM) malam tadi.

Katanya lagi, orang ramai yang ingin mengembara perlu bijak memilih negara luar seperti protokol atau syarat yang bakal dilaksanakan di Malaysia.Pengembara juga digalakkan untuk menyemak dokumen perjalanan mereka untuk tempoh sekurang-kurangnya 6 bulan sebelum berlepas."Pastikan nama tidak disenarai hitam, tidak dikenakan perintah sekatan perjalanan," katanya.


Pembukaan sempadan negara 1 April, senarai SOP lebih terperinci dibuat

KUALA LUMPUR, 22 Mac - Senarai Prosedur Operasi Standard (SOP) pembukaan sempadan negara secara lebih terperinci akan dikeluarkan dalam masa terdekat. Timbalan Menteri di Jabatan Perdana Menteri (Tugas-tugas Khas), Datuk Mastura Mohd Yazid berkata, SOP itu termasuk di Pintu Masuk Antarabangsa (PMA) di darat dan laut.  "Keputusan pembukaan sempadan negara ini diputuskan dibuka pada 1 April 2022 berlandaskan kepada tiga perkara asas iaitu pertama, ia berpandukan sains dan fakta terkini berkaitan COVID-19, Kedua, membandingkan keperluan pembukaan sempadan di negara-negara lain; dan ketiga, memberi keselesaan kepada pengembara dan tidak merumitkan perjalanan mereka. Paling penting, Malaysia sekarang adalah destinasi terbuka dan boleh dikunjungi semua," menurut Mastura.

(Mastura menjawab pertanyaan wakil Bagan, Lim Guan Eng dalam sesi soal jawab di Dewan Rakyat)

Perdana Menteri, Datuk Seri Ismail Sabri Yaakob pada 8 Mac lalu mengumumkan bahawa negara akan memasuki Fasa “Peralihan ke Endemik” berkuatkuasa 1 April 2022.  Selari dengan langkah Fasa “Peralihan ke Endemik” ini, kerajaan juga telah memutuskan supaya sempadan negara turut dibuka semula pada 1 April ini.


MOSTI giat laksana program inovasi sains ke pedalaman, luar bandar guna pendekatan informal

KUALA LUMPUR, 22 Mac- Kementerian Sains, Teknologi dan Inovasi (MOSTI) giat merangka dan melaksana pelbagai program inovasi sains untuk segenap lapisan Keluarga Malaysia termasuk di kawasan luar bandar dan pedalaman.  Menterinya, Datuk Seri Dr Adham Baba berkata, bagi melaksanakan program itu, MOSTI memberi fokus terhadap pendekatan secara informal. Jelas beliau, Pusat Sains Negara (PSN) telah diberi mandat sebagai Pusat Kecemerlangan Pembudayaan Sains Teknologi dan Inovasi (STI) Negara yang berperanan sebagai agen peneraju dalam melaksana pelbagai program pembudayaan STI .Ia bagi memupuk minat dan kefahaman masyarakat terhadap bidang itu hingga ke akar umbi.  "Setiap tahun PSN menyasarkan 60 lokasi di seluruh Malaysia melibatkan lebih 100,000 penyertaan masyarakat tanpa mengira latar belakang sosial dan kekangan geografi.  Sebanyak lima lokasi juga telah dikenalpasti untuk pelaksanaannya di Sarawak," katanya ketika menjawab pertanyaan Wakil Sabuti, Lukanisman Awang Sauni di Dewan Rakyat.

(Menteri MOSTI, Datuk Seri Dr Adham Baba)

Tambah Dr. Adham, PSN juga telah melaksanakan beberapa siri program jelajah yang dinamakan ‘Singgah Sains’."Program ini dirangka khusus bagi memenuhi keperluan masyarakat luar bandar dan pedalaman termasuk orang asli dan dilaksana di lokasi terpilih seluruh Malaysia.Menerusi program ini, masyarakat luar bandar juga akan dapat merasai pengalaman yang menyeronokkan dalam menerokai sains menerusi bahan pameran sains interaktif dengan pelbagai aktiviti sains secara praktikal," katanya lagi. Mengulas lanjut, MOSTI telah mengadakan sesi libat urus bersama kerajaan negeri Sarawak berhubung penerapan dan pembudayaan STI.  Hasil perjumpaan tersebut, beberapa projek usahasama di Sarawak akan dilaksanakan.  Jelas beliau, MOSTI juga bercadang membuka lapan lagi projek Ruang Reka Sains, Teknologi, Inovasi dan Ekonomi (STIE) Keluarga Malaysia termasuk di Sabah dan Sarawak.  Projek itu merupakan sebuah hab reka cipta, teknologi dan inovasi yang menawarkan pembelajaran, latihan dan bantuan teknikal.


Sijil vaksinasi bagi Malaysia - Vietnam diiktiraf secara timbal balas

HANOI, 22 Mac - Malaysia dan Vietnam bersetuju untuk mengiktiraf sijil vaksinasi masing-masing secara timbal balas. Ini selepas mengambil kira bahawa negara itu turut menggunakan jenis-jenis vaksin yang diluluskan Pertubuhan Kesihatan Sedunia (WHO).Perdana Menteri Datuk Seri Ismail Sabri Yaakob berkata, ia bagi memudahkan perjalanan rakyat kedua-dua negara pada masa akan datang. Ia turut meningkatkan aktiviti pelancongan dalam kerjasama pasca pandemik COVID-19 kedua-dua negara.Ismail memaklumkan Vietnam membuka sempadan antarabangsanya pada 15 Mac lepas, manakala Malaysia juga telah membuat keputusan untuk membuka sempadannya kepada kunjungan pelawat antarabangsa bermula 1 April ini.

(Perdana Menteri bercakap kepada kumpulan media Malaysia selepas mengakhiri lawatan rasmi dua hari di Vietnam)

Beliau berkata dalam lawatan rasminya ke Vietnam, beliau turut mengutarakan beberapa inisiatif kerjasama baharu, disamping meningkatkan kerjasama sedia ada ketahap yang lebih tinggi.“Pertamanya mengenai pengiktirafan sijil vaksinasi COVID-19 secara timbal balas. Vietnam telah pun mengiktiraf sijil vaksinasi Malaysia sebelum ini (Ogos 2021), dan semasa pertemuan saya dengan Perdana Menteri Vietnam (Pham Minh Chinh) saya memaklumkan bahawa Malaysia bersetuju untuk mengiktiraf sijil vaksinasi Vietnam,” katanya.Beliau juga mencadangkan supaya kedua-dua negara memuktamadkan proses integrasi aplikasi MySejahtera Malaysia dengan PC COVID Vietnam.

Dalam pada itu berhubung konflik Rusia - Ukraine , Ismail berkata Malaysia dan Vietnam turut menyatakan pendirian bersama. Meskipun mengambil sikap berkecuali, namun Kuala Lumpur - Hanoi tidak bersetuju sama sekali pencerobohan sebuah negara ke atas negara lain.  "Sebagai sebuah negara ASEAN kita mesti kekal berkecuali dan kekal tidak memihak kepada mana-mana negara. Bagaimanapun Malaysia tegas tidak akan berkompromi dari segi pencerobohan ke negara lain. Kita tahu bahawa isu yang berlaku dapat diselesaikan dimeja rundingan," katanya.


Harga MSM tinggi berikutan gangguan bekalan minyak sayuran dunia

KUALA LUMPUR, 22 Mac- Harga purata minyak sawit mentah (MSM) yang tinggi ketika ini adalah disebabkan oleh gangguan yang berlaku terhadap bekalan minyak sayuran dunia seperti minyak kacang soya dan minyak sawit.  Menurut Timbalan Menteri Perusahaan, Perladangan dan Komoditi, Datuk Willie Mongin, harga terkini MSM setakat 8.30 pagi semalam adalah RM6,351.50 bagi satu tan.  Jelasnya, pengeluaran minyak sayuran dunia pada tahun ini diunjur mencatat pertumbuhan positif dan harganya akan kembali stabil di pasaran.  "Bagi memastikan harga MSM kekal stabil di masa hadapan, pihak kementerian telah mengambil beberapa langkah strategik seperti meningkatkan pengeluaran sawit menerusi penambahan pekerja asing ke sektor perladangan sawit.Selain itu, meneruskan program penanaman semula sawit dan melancarkan kontrak niaga hadapan MSM khusus untuk Wilayah Sabah serta Sarawak," katanya ketika menjawab pertanyaan wakil Beufort, Datuk Seri Azizah Mohd Dun di Dewan Rakyat.

(Timbalan Menteri Perusahaan, Perladangan dan Komoditi, Datuk Willie Mongin)

Tambah beliau, usaha meningkatkan permintaan terhadap minyak sawit dan produk berasaskan sawit dibuat melalui pengukuhan pasaran sedia ada seperti di Pakistan, Turki, negara-negara ASEAN dan penerokaan pasaran baharu ke Benua Afrika, negara Timur Tengah dan Benua Amerika. Mengulas lanjut, permintaan terhadap minyak sawit ketika ini adalah sangat menggalakkan sehingga bekalan minyak sawit tidak mencukupi di pasaran semasa. "Ia juga ditambah dengan polisi kerajaan Indonesia yang tidak menggalakkan pengeksportan minyak sawit keluar dari negara itu sekaligus meningkatkan permintaan minyak sawit negara. Kementerian juga memperkukuh kerjasama strategik dengan Indonesia menerusi Majlis Negara-Negara Pengeluar Minyak Sawit dan melaksanakan secara mandatori Skim Pensijilan Minyak Sawit Mampan Malaysia (MSPO)," katanya.


Pendaftaran harta intelek tempatan meningkat

KUALA LUMPUR, 22 Mac - Jumlah peratusan pendaftaran keseluruhan harta intelek tempatan meningkat sebanyak 23.5 peratus.  Menurut Menteri Perdagangan Dalam Negeri dan Hal Ehwal Pengguna, Datuk Seri Alexander Nanta Linggi, dari tahun 2016 hingga kini, kementerian menerima sebanyak 318,355 permohonan dan pemfailan harta intelek. Permohonan dan pemfailan harta intelek itu melibatkan 129,348 permohonan tempatan dan 189,007 permohonan luar negara.  Dari jumlah keseluruhan tersebut juga , sebanyak 225,171 harta intelek telah didaftarkan.

(Alexander menjawab pertanyaan wakil Betong, Datuk Robert Lawson Chuat dalam waktu-waktu pertanyaan Menteri di Dewan Rakyat/FOTO PARLIMEN)

"Manfaat yang diperolehi daripada pendaftaran harta intelek kepada pemilik berdaftar adalah sangat luas. Pemilik mendapat hak eksklusif untuk membuat, menjual, menyewa atau menggunakan harta intelek bagi tujuan perdagangan atau perniagaan, selain perlindungan dan penguatkuasaan dibawah perundangan harta intelek yang membolehkan pemilik berdaftar mengambil tindakan undang-undang keatas penyalahgunaan harta inteleknya tanpa kebenaran,"Pendaftaran juga memberi nilai tambah dalam produk perniagaan pemilik untuk memasarkan produk ke luar negara serta merupakan antara syarat mendapatkan geran-geran pembiayaan perniagaan daripada kerajaan," kata Alexander di sini. Pendaftaran harta intelek yang meliputi paten, cap dagangan, reka bentuk perindustrian, hak cipta dan petunjuk geografi membolehkan pemilik harta intelek mendapatkan hak eksklusif terhadap harta intelek mereka dibawah Perundangan Harta Intelek.


Sasar pembangunan 300,000 hektar kawasan penanaman padi

KUALA LUMPUR, 22 Mac - Kerajaan menyasarkan untuk membangunkan kawasan penanaman padi seluas 300,000 hektar, secara berperingkat.Bagi tujuan itu, 19 syarikat peneraju telah menandatangani Memorandum Persefahaman (MOU) dengan pihak Kerajaan. Menurut Menteri Pertanian dan Industri Makanan, Datuk Seri Dr Ronald Kiandee, terbaharu MOU bersama Lembaga Zakat Negeri Kedah telah ditandatangani.  Jelasnya hingga Disember lalu, pelaksanaan SMART Sawah Berskala Besar (SMART SBB) di Kawasan Pembangunan Pertanian Bersepadu (IADA) Barat Laut Selangor melibatkan kawasan seluas 1,274 hektar dengan bilangan pesawah seramai 881 orang, dilaksanakan.  Jumlah pengeluaran padi bagi IADA Barat Laut Selangor pada tahun 2021 adalah sebanyak 6,325 tan metrik dengan purata hasil 4.99 tan metrik per hektar.

(Ronald menjawab pertanyaan wakil Sabak Bernam, Datuk Mohd Fasiah Mohd Fakeh semasasesi Waktu Pertanyaan Menteri di Dewan Rakyat)

"Program SMART SBB yang dilaksanakan di Sekinchan, Selangor pula melibatkan kawasan seluas 100 hektar telah meningkatkan hasil padi daripada 2.5 tan metrik sehektar kepada 8 hingga 10 tan metrik sehektar bagi musim 2/2021 dan musim 1/2022. Bagi kawasan Parlimen Sungai Besar dan Parlimen Sabak Bernam untuk musim 1/2021, kawasan seluas 159.8 hektar telah dilaksanakan melibatkan seramai 117 orang pesawah. Jumlah pengeluaran padi adalah sebanyak 610.8 tan metrik dengan purata hasil sebanyak 3.5 sehingga 4.4 tan metrik per hektar," kata Ronald di sini. Manakala bagi musim 2/2021, kawasan seluas 316.2 hektar telah diusahakan melibatkan seramai 170 orang pesawah.  Jumlah pengeluaran padi meningkat sebanyak 285 peratus kepada 2,357 tan metrik dan purata hasil padi bagi musim itu telah meningkat sebanyak 32 peratus.  Dengan purata hasil yang diperoleh sepanjang musim satu dan dua tahun lalu, membuktikan pelaksanaan program rintis SMART SBB di Selangor telah dapat membantu meningkatkan produktiviti padi tempatan termasuk menangani masalah kemerosotan hasil tanaman padi di kawasan berkenaan.


Saran cuti edah 30 hari untuk pekerja wanita kematian suami

Cadangan untuk menaikkan cuti paterniti kepada tujuh hari turut disokong Abdul Latif Abdul Rahman (PAS-Kuala Krai).Beliau berpendapat, cuti tersebut memberi peluang kepada pekerja menyelesaikan urusan pendaftaran bayi selain dapat membantu psikologi ibu dan anak. Katanya, kelayakan cuti bersalin selama 90 hari bagi sektor swasta perlu dianggap sebagai satu peluang oleh majikan, bukannya bebanan. "Penjagaan psikologi ibu dan anak sangat penting dan perlu dititik beratkan. Faktor gaji juga tidak seharus dibahas kerana cuti bersalin hak bagi pekerja. "Sebagai rekod, negeri Kelantan telah melaksanakan cuti bersalin 90 hari sejak tahun 2010," katanya.


Parlimen lulus pindaan akta naikkan cuti paterniti kepada tujuh hari

KUALA LUMPUR, 21 Mac - Dewan Rakyat hari ini meluluskan pindaan Akta Kerja 1955 (Akta 265), yang antara lain mencadangkan agar cuti paterniti dinaikkan daripada tiga kepada tujuh hari, selepas mendapat sokongan suara terbanyak.Timbalan Menteri Sumber Manusia Datuk Awang Hashim ketika membentangkan Rang Undang-Undang Kerja (Pindaan) 2021 untuk bacaan kali kedua berkata ia bertujuan memberi ruang kepada pekerja lelaki yang isterinya bersalin supaya dapat menguruskan kelahiran anak dalam tempoh mencukupi.“Cadangan ini juga selaras dengan Pekeliling Perkhidmatan Sumber Manusia Ceraian SR.5.4.2 yang menekankan konsep mengutamakan keluarga. Melalui pindaan ini, pekerja lelaki sektor swasta akan turut menikmati faedah yang sama seperti penjawat awam," katanya.Seramai 19 Ahli Parlimen daripada blok kerajaan dan pembangkang mengambil bahagian membahaskan rang undang-undang itu dengan kebanyakannya menyentuh isu cuti paterniti, cuti bersalin, gaji minimum serta buruh paksa.Ahmad ketika menggulung rang undang-undang itu berkata kelayakan cuti paterniti terhad kepada lima kali kelahiran tanpa mengira bilangan isteri dan cuti bermula pada hari isteri bersalin manakala pekerja lelaki, antara lain, perlu bekerja sekurang-kurangnya 12 bulan dengan majikan sama.

Beliau berkata pindaan itu juga melibatkan pertambahan cuti bersalin dari 60 hari kepada 98 hari selaras Konvensyen Pertubuhan Buruh Antarabangsa (ILO).Persidangan Dewan Rakyat hari ini turut meluluskan Rang Undang-Undang Kawalan Bekalan (Pindaan) 2021 bagi meminda Akta Kawalan Bekalan 1961 (Akta 122).Rang undang-undang itu, yang dibentangkan Timbalan Menteri Perdagangan Dalam Negeri dan Hal Ehwal Pengguna Datuk Rosol Wahid, diluluskan dengan lebih suara bersetuju selepas dibahas 14 Ahli Parlimen.Antara lain, rang undang-undang itu bertujuan memberi kuasa kepada pengawal, pegawai bekalan, pegawai polis berpangkat tidak rendah daripada inspektor atau pegawai kastam untuk menahan tanpa waran orang yang dipercayai melakukan atau cuba melakukan kesalahan di bawah Akta 122.Persidangan Dewan Rakyat bersambung esok. - BERNAMA


Kerajaan perlu masa selesai kes saman berkaitan pencen menerusi proses mediasi

KUALA LUMPUR, 21 Mac - Kerajaan memerlukan masa untuk cuba menyelesaikan kes saman difailkan sekumpulan 35 individu terdiri daripada bekas anggota badan kehakiman serta tujuh balu bekas hakim berhubung kegagalan kerajaan menetapkan kenaikan sewajarnya dalam pencen dan faedah yang mereka terima sejak 2015 melalui proses mediasi.Mereka termasuk bekas Presiden Mahkamah Rayuan Tan Sri Alauddin Mohd Sheriff, bekas Hakim Besar Malaya Tan Sri Siti Norma Yaakob dan Tan Sri Haidar Mohamed Nor serta bekas Hakim Mahkamah Rayuan Tan Sri Mohamad Ariff Md Yusof, yang juga bekas Speaker Dewan Rakyat.Mereka menamakan kerajaan, Perdana Menteri, Jemaah Menteri dan Ketua Pengarah Perkhidmatan Awam sebagai defendan.Peguam Christopher Leong, yang mewakili bekas hakim selaku plaintif, berkata pada prosiding di hadapan Hakim Mahkamah Tinggi Datuk Wan Ahmad Farid Wan Salleh secara dalam talian hari ini, mahkamah menetapkan 26 Mei untuk pengurusan kes selanjutnya bagi defendan memaklumkan sama ada mereka bersetuju untuk cuba menyelesaikan kes itu secara mediasi.“Pada pengurusan kes hari ini, Peguam Persekutuan M. Kogilambigai (yang mewakili defendan) memaklumkan mahkamah bahawa mereka memerlukan masa kerana perlu berbincang dengan pihak berkepentingan yang lain. Kami (plaintif) tidak mempunyai bantahan untuk memberikan lebih banyak masa kepada defendan,” katanya.

Pada 14 Feb lepas, mahkamah mencadangkan pihak terbabit menyelesaikan kes itu melalui proses mediasi dan plaintif bersetuju.Saman yang difailkan pada 24 Jan lepas itu menyaksikan plaintif memohon deklarasi kegagalan menetapkan peratusan kenaikan lebih tinggi daripada dua peratus setiap tahun yang sesuai bagi pencen dan faedah lain untuk setiap plaintif mengikut Seksyen 15B(2) Akta Saraan Hakim 1971 (Akta 45) melalui perintah dalam Warta melanggar Perkara 125(7) dan 125(9) Perlembagaan Persekutuan.Mereka memohon perintah bahawa defendan kedua atau ketiga (Perdana Menteri dan Jemaah Menteri) hendaklah menasihati Yang di-Pertuan Agong untuk menetapkan peratusan kenaikan lebih tinggi daripada dua peratus setiap tahun yang sesuai ke atas pencen dan faedah lain diberikan kepada setiap plaintif berkuat kuasa dari 1 Julai 2015 mengikut Seksyen 15B(2) akta tersebut.Plaintif berkata mengikut Seksyen 15B Akta Saraan Hakim 1971, pencen hakim bersara dan orang tanggungan hakim yang telah meninggal dunia diselaraskan secara automatik berdasarkan gaji semasa hakim masih berkhidmat yang disemak secara berperingkat dari semasa ke semasa sebagaimana yang wajib dilakukan mengikut Perkara 125(7) dan 125(9) Perlembagaan Persekutuan. - BERNAMA


Perdana Menteri terima sambutan rasmi di Istana Kepresidanan, Hanoi

HANOI, 21 Mac- Perdana Menteri, Datuk Seri Ismail Sabri Yaakob menerima sambutan rasmi di Istana Kepresidanan sempena lawatan ke Vietnam selama 2 hari.  Ketibaan beliau disambut rakan sejawatan, Pham Minh Chinh. Sejurus tiba, Datuk Seri Ismail Sabri dibawa ke pentas utama dan lagu kebangsaan kedua negara; ‘Negaraku’ dan ‘Tien Quan Ca’ berkumandang. Beliau yang diiringi oleh Pham kemudiannya memeriksa perbarisan kawalan kehormatan. Selepas sambutan rasmi ini, kedua pemimpin dan delegasi mengadakan pertemuan untuk membincangkan pelbagai perkara berkaitan hubungan dua hala antara Kuala Lumpur dan Hanoi yang telah memasuki tahun ke 49 tahun ini.  Petang ini, Perdana Menteri dijangka akan mengadakan kunjungan hormat terhadap Presiden Vietnam, Nguyen Xuan Phuc.

(Datuk Seri Ismail Sabri dibawa ke pentas utama diiringi Pham Minh Chinh)


Pertumbuhan ekonomi tahun 2022 dijangka lebih baik - PM

(Perdana Menteri, Datuk Seri Ismail Sabri Yaakob berucap pada majlis perjumpaan bersama Keluarga Malaysia di Hanoi sempena lawatan rasmi beliau ke Vietnam)

HANOI, 20 Mac - Perdana Menteri, Datuk Seri Ismail Sabri Yaakob menegaskan tidak benar sama sekali kerajaan gagal memulihkan ekonomi negara yang terkesan akibat pandemik COVID-19 selama dua tahun.  Menurut beliau, buktinya negara berada pada landasan yang betul apabila ekonomi berkembang sebanyak 3.1 peratus tahun lalu berbanding penguncupan 5.6 peratus pada tahun 2020. “Ramai yang menganggap bahawa kita masih gagal untuk memulihkan ekonomi. Sebenarnya kita telah pun berjaya memulihkan ekonomi, dari segi jumlah pelaburan langsung asing (FDI) juga merekodkan peningkatan pada tahun 2021 iaitu melebihi RM50 bilion berbanding tahun 2020 sebanyak RM14.6 bilion.“Indikator positif ini memberi gambaran bahawa negara sedang menuju ke arah pemulihan ekonomi untuk mencapai unjuran Keluaran Dalam Negeri Kasar (KDNK) sebanyak 5.5 peratus sehingga 6.5 peratus bagi tahun 2022, selari dengan unjuran yang dibuat oleh IMF (Tabung Kewangan Antarabangsa) dan Bank Dunia,” katanya pada majlis perjumpaan bersama Keluarga Malaysia di sini, sempena lawatan rasmi beliau ke Vietnam.

Beliau turut memaklumkan, kadar pengangguran juga dapat dikurangkan daripada 4.6 peratus kepada 4.2 peratus pada tahun 2021. Dengan pembukaan sempadan negara pada 1 April ini, dijangka ekonomi tempatan turut meningkat terutama sekali dalam sektor pelancongan.Dalam pada itu, Ismail Sabri turut memberi jaminan kepada rakyat Malaysia yang berada di luar negara bahawa situasi politik tempatan tetap stabil dan tidak memberi kesan negatif kepada perkembangan ekonomi.Ketika ini, kerajaan dan pembangkang masih dapat duduk semeja berikutan termeterainya Memorandum Persefahaman Transformasi dan Kestabilan Politik pada September tahun lalu. "Walaupun berbeza pandangan tetapi tidaklah terlalu emosional seperti dulu dan mereka (pembangkang) sokong kerajaan di dalam Parlimen,setiap undi yang kita lakukan dalam Parlimen tidak mendapat tentangan daripada pembangkang setakat ini, bajet apabila diluluskan mesti sebulat suara, di peringkat dasar,di peringkat komuniti pun tidak ada gangguan," kata beliau.


Bayaran fasa 1 Bantuan Keluarga Malaysia mulai 28 Mac

KUALA LUMPUR, 20 Mac - Pembayaran Fasa 1 Bantuan Keluarga Malaysia (BKM) yang berjumlah hampir RM2 bilion akan dilakukan secara berperingkat bermula 28 Mac ini.Perdana Menteri, Datuk Seri Ismail Sabri Yaakob dalam kenyataan berkata, 8.6 juta penerima akan mendapat bayaran RM100 hingga RM300 berdasarkan kelayakan.Jumlah berkenaan merangkumi empat juta isi rumah, 1.2 juta warga emas (yang bujang atau tiada pasangan) dan 3.4 juta individu bujang.“Bagi penerima isi rumah, warga emas dan individu bujang, tarikh pembayaran akan bermula 28 Mac sehingga 8 April dan akan terus dikreditkan ke akaun bank. “Bagi penerima yang tidak mempunyai akaun bank (termasuk di Sabah dan Sarawak), pembayaran akan dibuat bermula 30 Mac melalui cawangan Bank Simpanan Nasional (BSN). Pihak BSN akan mengeluarkan panduan SOP (prosedur operasi standard) dari semasa ke semasa,” katanya.

Ismail Sabri berkata pembayaran itu juga bagi meringankan beban kewangan rakyat terutamanya dalam menyambut bulan Ramadan.Bagi memastikan program BKM disasar kepada mereka yang benar-benar layak, permohonan rayuan akan dibuka selama sebulan mulai 2 Mei 2022.Status kelulusan BKM boleh disemak mulai 28 Mac 2022 melalui pautan https://bkm.hasil.gov.my.BKM merupakan inisiatif bantuan tunai langsung yang diumumkan dalam Belanjawan 2022 bagi memanfaatkan golongan B40.


Status OKU bukan penghalang genggam segulung Ijazah

KUALA NERUS, 20 Mac- Masalah sakit tulang belakang yang dihadapi bukan menjadi penghalang buat wanita istimewa ini menggenggam segulung ijazah sama seperti pelajar normal lain.Che Wan Suraya Che Wan Ibrahim, graduan Ijazah Sarjana Pentadbiran Perniagaan itu antara 2,542 graduan yang menerima Ijazah dan Diploma dalam Majlis Konvokesyen Universiti Malaysia Terengganu (UMT) kali-19 .Hasil kecekalan graduan berusia 36 tahun itu, beliau kini bekerja di ibu pejabat Suruhanjaya Koperasi Malaysia di ibu negara .Harapannya agar pelajar istimewa sepertinya sentiasa konsisten dalam pelajaran dan tidak merasa rendah diri dengan kekurangan fizikal mereka. "Apa pun kekurangan yang kita ada kita jangan anggap itu adalah hàlangan untuk kita berjaya dan kita anggap kita sama dengan org lain. Fikirkan kalau orang lain boleh, kenapa kita tak boleh. Yang penting doa ibu bapa untuk kita berjaya dan mendapat keberkatan hidup," katanya. Majlis Konvokesyen UMT yang berlangsung selama empat hari membabitkan 160 graduan Pasca Siswazah, 2,274 graduan Sarjana Muda dan 108 graduan di peringkat Diploma. Tokoh negarawan dalam bidang sukan berbasikal, Datuk Mohd Azizulhasni Awang yang juga Karyawan Tamu Utama UMT turut dianugerahkan Ijazah Kehormat Sarjana Sains Sosial.

(Sekitar Majlis Konvokesyen Universiti Malaysia Terengganu (UMT) kali-19)


Gaji minimum RM1,500 disambut baik, tidak timbul isu majikan ambil kesempatan buang pekerja

PENDANG, 20 Mac- Tidak timbul isu majikan mengambil kesempatan dengan mula membuang pekerja apabila gaji minimum meningkat mulai 1 Mei depan.Timbalan Menteri Sumber Manusia, Datuk Awang Hashim berkata dakwaan tersebut hanyalah persepsi sebelum berkuat kuasanya gaji minimum baharu.Beliau berkata hakikatnya, kementerian telah mempunyai kaedah pelaksanaan yang akan diumum kelak. Pihaknya juga telah mengadakan perbincangan dengan majikan berhubung pelaksanan gaji minimum tersebut yang turut memberikan keuntungan kepada majikan selain manfaat yang besar untuk golongan B40. "Dia ada beberapa segmentasi 'off' majikan dalam beberapa segmen gaji 'wave' RM1500, yang itu kita akan umumkan kelak tetapi yang pentingnya sempena Hari Buruh 1 Mei kita akan mengiktiraf, kita ambil pengumuman yang akan mengubah sistem pengajian manfaat kepad golongan B40 di dalam negara kita," katanya. Beliau berkata demikian pada sidang media selepas merasmikan Program Jom Masuk TVET@KSM di Pendang. Susulan pengumuman gaji minimum baharu semalam, ada sesetengah pihak mendakwa akan terdapat syarikat membuang pekerja kerana kos operasi semakin meningkat.Katanya, sebarang aduan boleh di buat di portal WFW atau Working for Workers untuk semakan rujukan majikan.

(Datuk Awang Hashim meninjau salah satu gerai pameran pada Program Jom Masuk TVET@KSM di Pendang)


Empat daripada 23 projek kendalian KKR di Zon Utara telah siap- Fadillah

BALIK PULAU, 20 Mac- Empat daripada 23 projek kendalian Kementerian Kerja Raya di zon utara yang terdiri daripada dua projek di Pulau Pinang dan masing-masing satu projek di Kedah dan Perak, telah pun disiapkan.Menteri Kanan Kerja Raya, Datuk Seri Fadillah Yusof berkata kesemua projek berkenaan yang dirancang di bawah Rancangan Malaysia ke-11 (RMKe-11) dan RMKe-12 itu bernilai RM2.2 bilion.Daripada jumlah tersebut, RM731.7 juta bagi projek di Pulau Pinang, RM675.5 juta di Kedah, dan RM805.5 juta di Perak.Ia merangkumi kerja-kerja menaik taraf jalan persekutuan, membina jalan dan jambatan baharu serta menaik taraf sistem perparitan."Terutamanya di kawasan Balik Pulau yang merupakan banyak kediaman rumah ibadat sepanjang jalan kalau kita nak besar kan jalan tersebut maka pengambilan tanah yang agak banyak yang merupakan satu yang begitu sensitif untuk kawasan setempat..yang ini kita memerlukan 'engagement' setakat mana ketersediaan sama ada orang nak menyerahkan tanah untuk diambil dan sebagainya maka 'engagement' perlu adalah di antara penduduk di antara kerajaan negeri dan kita di peringkat persekutuan," katanya.Fadillah ditemui media di lokasi Projek Penggantian Jambatan Titi Kerawang, Balik Pulau. Projek sepanjang 160 meter ini yang siap pada Mei tahun lalu merupakan laluan utama Jalan Persekutuan yang menghubungkan Balik Pulau dan Teluk Bahang.

(Datuk Seri Fadillah (tiga dari kiri) meninjau Projek Penggantian Jambatan Titi Kerawang, Balik Pulau)


Pembukaan sempadan rancakkan ekonomi, tingkatkan hubungan Malaysia-Thailand

JELI, 20 Mac - Pembukaan semula sempadan negara akan kembali merancakkan sektor ekonomi Malaysia dan Thailand serta meningkatkan hubungan dua hala antara kedua-dua negara, sama seperti yang berlaku sebelum penularan COVID-19.Menteri di Jabatan Perdana Menteri (Ekonomi) Datuk Seri Mustapa Mohamed berkata keputusan kerajaan untuk membuka sempadan pada 1 April nanti amat dinantikan semua pihak khususnya mereka yang terkesan akibat pandemik tersebut."Kita (Malaysia) mempunyai hubungan baik dengan Thailand dari segi ekonomi dan pelancongan, keputusan pembukaan sempadan amat dinantikan.“Kelantan mempunyai tiga pintu utama rasmi untuk keluar masuk ke Thailand iaitu di Rantau Panjang, Pengkalan Kubor dan Bukit Bunga, maka apabila sempadan dibuka ia akan meningkatkan perniagaan dan (sektor) pelancongan di bandar tersebut serta bandar berdekatan," katanya.

Beliau berkata demikian kepada pemberita selepas Majlis Penyerahan Balai Bomba dan Penyelamat Kemahang, Tanah Merah, di sini hari ini.Turut hadir, Pengarah Jabatan Bomba dan Penyelamat Kelantan Zainal Madasin dan Pengarah Jabatan Kerja Raya Kelantan Ir Mohd Suhaili Ismail.Perdana Menteri Datuk Seri Ismail Sabri Yaakob pada 8 Mac lepas mengumumkan Malaysia akan memasuki Fasa Peralihan Ke Endemik dan pembukaan semula sempadan negara mulai 1 April.Ismail Sabri dilapor berkata keputusan itu dibuat setelah mengambil kira pelbagai faktor, melakukan penilaian risiko, mendapatkan pandangan Kementerian Kesihatan serta meneliti syor daripada Menteri Kuartet.Mengulas lanjut, Ahli Parlimen Jeli itu berkata sektor perniagaan dan pelancongan dijangka memerlukan tempoh enam bulan hingga setahun untuk kembali pulih sebaik pintu sempadan negara dibuka."Sudah pasti kita memerlukan masa, ia tidak berlaku serta-merta perlu mengambil masa mungkin enam bulan atau setahun sebelum kembali kepada (keadaan) sebelum COVID-19," katanya. - BERNAMA


Mekanisme, pelaksanaan gaji minimum diumum tidak lama lagi

PUTRAJAYA, 20 Mac - Perincian mekanisme dan pelaksanaan kadar gaji minimum RM1,500 sebulan akan diumumkan tidak lama lagi, kata Menteri Sumber Manusia Datuk Seri M.Saravanan.Menyambut baik pengumuman pelaksanaan gaji minimum baharu mulai 1 Mei seperti diumumkan Perdana Menteri Datuk Seri Ismail Sabri Yaakob semalam, Saravanan berkata ia adalah selaras dengan keputusan mesyuarat Jemaah Menteri pada 11 Mac lepas.“Pengumuman ini jelas seiring dengan hasrat kerajaan untuk meningkatkan pendapatan dan kesejahteraan pekerja. “Langkah ini juga dijangka memberi sumbangan positif dalam merangsang ekonomi negara melalui peningkatan kuasa beli pekerja,” katanya dalam kenyataan hari ini.

Semalam, Ismail Sabri mengumumkan bahawa kerajaan meluluskan pelaksanaan kadar gaji minimum RM1,500 sebulan di seluruh negara mulai 1 Mei ini dan ia akan berkuat kuasa terlebih dahulu membabitkan syarikat-syarikat besar dan syarikat berkaitan kerajaan (GLC).Kali terakhir gaji minimum dinaikkan adalah pada 1 Feb 2020 dengan kenaikan RM100 daripada RM1,100 kepada RM1,200 sebulan ketika pembentangan Bajet 2020. - BERNAMA


Lawatan PM ke Vietnam bermula hari ini

VIETNAM, 20 Mac - Perdana Menteri Datuk Seri Ismail Sabri Yaakob mengadakan lawatan rasmi sulung ke Vietnam bermula hari ini hingga 22 Mac. Lawatan diadakan atas jemputan Pham Minh Chinh, Perdana Menteri Vietnam.Kenyataan Wisma Putra menyebut, Perdana Menteri bakal mengadakan pertemuan dengan Tuan Yang Terutama Pham Minh Chinh bagi menilai kemajuan pelaksanaan Pelan Tindakan 2021 – 2025 Perkongsian Strategik Malaysia – Vietnam.Kedua-dua Pemimpin itu bakal bertukar-tukar pandangan mengenai isu serantau dan antarabangsa yang berkepentingan bersama.

(Teroka kerjasama dalam bidang latihan diplomatik)

Mereka juga akan menyaksikan pertukaran dokumen termasuklah Memorandum Persefahaman (MoU) mengenai Aktiviti Kerjasama Undang-Undang; dan MoU mengenai Pengambilan, Penggajian dan Penghantaran Pulang Pekerja. Malaysia dan Vietnam turut bersetuju untuk meneroka kerjasama dalam bidang latihan diplomatik yang akan dizahirkan melalui satu Surat Niat.Perdana Menteri turut dijadual mengadakan pertemuan berasingan dengan Setiausaha Agung Parti Komunis Vietnam, Presiden Vietnam, dan Pengerusi Dewan Rakyat Vietnam selain sesi libat urus dengan komuniti perniagaan Malaysia dan bertemu Keluarga Malaysia di negara itu.


Kaunter ujian saringan RT-PCR di pintu masuk udara negara ditutup April ini

KUALA LUMPUR, 19 Mac- Kaunter ujian saringan RT-PCR di pintu masuk udara negara akan ditutup bermula 1 April depan.Ia selaras pembukaan semula sempadan negara memasuki fasa peralihan endemik.Menteri Kesihatan, Khairy Jamaluddin menegaskan pengembara kini boleh melakukan ujian RTK Antigen profesional dalam tempoh 24 jam selepas mendarat.Ujian boleh dilakukan sama ada di fasiliti swasta di lapangan terbang atau di luar, atas kos sendiri. "Kementerian Kesihatan Malaysia akan menutup kaunter ujian saringan RT-PCR yang telah kita kendalikan selama 2 tahun lebih yang kita bagi secara percuma kepada rakyat Malaysia.""Tiada lagi kaunter saringan PCR, selepas ni pengembara Malaysia atau mana-mana pengembara yang nak masuk ke Malaysia mesti melaksanakan ujian RTK Antigen Profesional atas kos sendiri," kata Khairy pada sidang media di KLIA yang turut dihadiri Menteri Pengangkutan, Datuk Seri Wee Ka Siong.Bermula 1 April juga, selain ujian RTK Antigen profesional, pengembara juga boleh memilih melakukan kaedah baharu ujian nafas yang diiktiraf KKM.Setakat ini ujian tersebut hanya ditawarkan di Lapangan Terbang Antarabangsa Kuala Lumpur (KLIA).

(Menteri Kesihatan, Khairy Jamaluddin dan Menteri Pengangkutan, Datuk Seri Ir. Wee Ka Siong dalam sidang media hari ini di KLIA)

Dalam pada itu, pengembara yang akan memasuki sempadan negara menggunakan jalan udara akan diwajibkan untuk memuat turun aplikasi MySejahtera sebelum berlepas. Langkah tersebut sebahagian protokol baharu mempercekap urusan ketibaan di lapangan terbang.Jelas Menteri Pengangkutan, Datuk Seri Ir. Wee Ka Siong, pihaknya menerusi Pihak Berkuasa Penerbangan Awam (CAAM) akan mengarahkan syarikat penerbangan untuk menguatkuasakan prasyarat tersebut. "Kita perlu mengarahkan kepada semua syarikat penerbangan yang nak terbang masuk ke Malaysia untuk memaklumkan kepada semua penumpang sebagai pra-syarat, mereka kena muat turun aplikasi MySejahtera dahulu supaya mereka tak perlu beratur di KLIA untuk muat turun aplikasi itu," kata Wee Ka Siong ketika ditemui media selepas melakukan tinjauan persediaan lapangan terbang menjelang pembukaan sempadan di Lapangan Terbang Antarabangsa Kuala Lumpur (KLIA) yang turut dihadiri Menteri Kesihatan, Khairy Jamaluddin. Dalam pada itu, Datuk Seri Ir. Wee turut memaklumkan, seramai 277,800 pengembara telah memasuki negara melalui program Laluan Perjalanan Vaksin (VTL) setakat ini.


Kerajaan labur RM32 bilion bangunkan AHTV

KUALA LUMPUR, 19 Mac- Sebanyak RM32 bilion akan dilaburkan bagi membangunkan Automotive High-Technology Valley (AHTV) di Proton City, Tanjung Malim, Perak.Jelas Perdana Menteri, Datuk Seri Ismail Sabri Yaakob, ia bakal mewujudkan peluang pekerjaan sepanjang fasa pembangunan serta sepanjang fasa operasi. "Hari ini, saya ingin mengumumkan pelaburan baharu sebanyak RM32 bilion bagi membangunkan Automotive High-Technology Valley (AHTV) di Proton City, Tanjung Malim, Perak. Pelaburan daripada DRB-Hicom ini bakal mewujudkan 370,000 peluang pekerjaan sepanjang fasa pembangunan serta 161,000 sepanjang fasa operasi," kata beliau dalam sesi penggulungan Perhimpunan Agung UMNO 2021. Perdana Menteri turut menyatakan prestasi GLC dan GLIC semakin baik sepanjang tahun 2021.Ia dibuktikan dengan keuntungan yang dicatatkan oleh Petronas sebanyak RM48.6 bilion berbanding kerugian RM1.137 bilion pada tahun 2020.

Dalam pada itu, keadaan ekonomi negara juga dilihat semakin pulih dan bertambah baik dengan pengagihan dividen sebanyak 6.1 peratus dan LTAT sebanyak 4.1 peratus.Kedua-dua dividen ini adalah yang tertinggi sejak tahun 2018.


Penggunaan Bahasa Melayu akan diperluas ke persada antarabangsa - PM

KUALA LUMPUR, 19 Mac- Penggunaan Bahasa Melayu perlu diperluaskan di pentas antarabangsa berdasarkan slogan 'Bahasa Jiwa Bangsa'.Menurut Naib presiden UMNO yang juga Perdana Menteri, Datuk Seri Ismail Sabri Yaakob memaklumkan Akta Dewan Bahasa Dan Pustaka akan diperkasakan dengan DBP akan diberikan kuasa penguatkuasaan.Ia termasuk penggunaan Bahasa Melayu di papan-papan tanda. "UMNO juga mesti menjuarai dalam memartabatkan bahasa Melayu seperti di dalam Perlembagaan Persekutuan perkara 152 yang juga termaktub dalam perlembagaan UMNO fasal 3.5.""Sudah tiba masanya kita perlu bangga dengan Bahasa Melayu, justeru tidak ada sebab untuk kita rasa janggal berbahasa Melayu walaupun di pentas antarabangsa kerana ‘Bahasa Jiwa Bangsa’," kata Ismail Sabri dalam ucapan penggulungannya bersempena Perhimpunan Agung UMNO 2021, hari ini. Pelajar asing yang menuntut di dalam negara turut diwajibkan mengambil subjek Bahasa Melayu agar ia menjadi bahasa kedua Asean.  "UMNO mesti menjuarai dalam memartabatkan Bahasa Melayu seperti di dalam Perlembagaan Persekutuan perkara 152 yang juga termaktub dalam Perlembagaan UMNO fasal 3.5," tambahnya.

(Perdana Menteri yang juga Naib Presiden UMNO, Datuk Seri Ismail Sabri Yaakob berucap semasa sesi penggulungan Perhimpunan Agung UMNO 2021, hari ini/BERNAMA)

Sementara itu, sebuah jawatankuasa berkaitan akan ditubuhkan bagi menegakkan keadilan dan menunjukkan ketelusan kepada rakyat.Perdana Menteri dalam Ucapan Penggulungan sempena Perhimpunan Agung UMNO 2021, Pasukan Petugas Khas (PPK) telah ditubuhkan bagi menyiasat pendedahan buku bekas Peguam Negara, Tommy Thomas.  Tindakan termasuk memanggil pihak yang terlibat.   "Laporan interim akan dibentangkan pada bulan depan. Saya janji jika ada penyalahgunaan kuasa, konspirasi terpilih seperti yang didakwa, kita akan ambil tindakan," kata Ismail Sabri dalam ucapannya. RCI Tabung Haji juga ditubuhkan dan siasatan telah bermula sejak Januari.Menurut Naib Presiden UMNO itu, beliau percaya siasatan ini dapat diselesaikan penghujung Julai nanti.Dalam pada itu, kes kematian arwah Adib juga sedang disiasat secara menyeluruh dan telus serta diberikan pembelaan sewajarnya.Jawatankuasa khas siasatan telah membentangkan laporan interim pada 15 Mac 2022.   Meskipun siasatan masih dijalankan, namun kerajaan telah membayar ‘ex-gratia’ berjumlah RM1.5 juta kepada keluarga arwah pada 29 November 2021.


Lawatan rasmi PM ke Vietnam fokus pemulihan ekonomi pasca COVID-19

HANOI, 19 Mac- Pemulihan ekonomi pasca COVID-19 dalam pelbagai sektor terutama bidang pelaburan dan pengiktirafan sijil vaksinasi antara fokus utama yang akan menjadi tumpuan semasa lawatan rasmi Perdana Menteri Datuk Seri Ismail Sabri Yaakob ke Vietnam bermula esok hingga Selasa.Timbalan Ketua Setiausaha Kementerian Luar Datuk Amran Mohamed Zin berkata, pihak berkuasa Vietnam mengiktiraf sijil vaksinasi Malaysia dan keputusan itu disambut baik kerana ia merupakan antara aspek kerjasama yang ingin diadakan dengan rakan strategik negara ASEAN dan luar ASEAN."Bagi pihak Malaysia, pengiktirafan sijil vaksinasi Vietnam sedang diteliti dengan aktif oleh kementerian yang berkaitan terutama MOSTI (Kementerian Sains, Teknologi dan inovasi)."Mungkin semasa lawatan ini, Perdana Menteri akan membuat pengumuman tentang hala tuju berhubung pengiktirafan sijil vaksinasi dan kemudahan untuk rentas sempadan Malaysia."Kita akan lihat bagaimana prosedur yang perlu ditetapkan untuk kedua-dua pihak bagi proses keluar masuk antara Malaysia dan Vietnam bagi semua kategori pengembara, pelancong, perniagaan serta pelajar,” katanya pada sidang akhbar bersama media Malaysia di sini pada Sabtu.

(Amran ketika sidang media berhubung lawatan rasmi Perdana Menteri Datuk Seri Ismail Sabri Yaakob ke Hanoi, Vietnam pada Sabtu)

Beliau berkata, Vietnam telah membuka pintu sempadannya pada 15 Mac lalu dan lawatan ini akan memberi peluang kepada kedua-dua negara untuk membincangkan perkara berkaitan pasca pandemik."Dari segi perdagangan pula, lebih 16 bilion dollar Amerika dicatat pada tahun lalu antara kedua negara.  "Malaysia berada pada kedudukan ke 9 sebagai rakan dagangan utama Vietnam.  "Sementara, jumlah pelancong Malaysia tiba di negara ini adalah 600,000 pada 2019, dan 400,000 pelancong Vietnam pula tiba di Malaysia pada tempoh yang sama," katanya.Golongan pelabur dari Malaysia pula merupakan yang ke-8 terbesar di Vietnam, namun nilai pelaburan pelabur dari Vietnam di Malaysia masih perlu dipertingkatkan bagi mencapai keseimbangan dan antara yang akan menjadi tum,puan lawatan Perdana Menteri, esok.


Pelaksanaan gaji minimun baharu RM1,500 sebulan bermula 1 Mei ini - PM

KUALA LUMPUR, 19 Mac- Kerajaan meluluskan pelaksanaan kadar gaji minimum baharu RM1,500 sebulan mulai 1 Mei 2022 di seluruh negara.Jelas Perdana Menteri, Datuk Seri Ismail Sabri Yaakob langkah tersebut bagi membantu terutamanya golongan B40 dalam mendepani kenaikan kos sara hidup.  "Kos sara hidup semakin meningkat. Ini akan menekan golongan B40. Saya mendengar perbahasan yang dibawa oleh para perwakilan dan keluhan rakyat di luar sana.""Justeru, hari ini saya ingin mengumumkan di dalam dewan keramat ini, kerajaan meluluskan pelaksanaan kadar gaji minimum baharu RM1,500 sebulan mulai 1 Mei 2022 di seluruh negara," kata beliau dalam Sesi Penggulungan Perhimpunan Agung UMNO di Pusat Dagangan Kuala Lumpur.  Mengambil kira impak pelaksanaan tersebut ke atas Pengusaha perusahaan mikro, kecil dan sederhana (PMKS).Justeru, pelaksanaan gaji minimum itu hanya melibatkan majikan sektor swasta yang mempunyai lima orang pekerja ke atas.

Sementara itu, kerajaan melalui Unit Perancang Ekonomi melaksanakan Program Pembasmian Kemiskinan Tegar Keluarga Malaysia (BMTKM) yang bertujuan menghapuskan miskin tegar pada tahun 2025. Ia susulan pandemik COVID-19 yang telah menyebabkan ramai golongan M40 tergelincir kepada B40.  Perdana Menteri, Datuk Seri Ismail Sabri Yaakob berkata Unit Kemiskinan khusus telah ditubuhkan di Unit Perancang Ekonomi (EPU), di negeri dan daerah.   Beliau mempengerusikan Jawatankuasa Pemandu (BMTKM) di peringkat Pusat bagi memantau perkembangan pelaksanaan program rintis yang dilaksanakan di 80 lokaliti seluruh negara.  "BMTKM akan melibatkan kerjasama strategik dengan semua pihak, Kerajaan Negeri, kementerian-kementerian, pemimpin setempat, universiti tempatan, pihak swasta dan pertubuhan masyarakat sivil (CSO). InsyaAllah, sasaran ini akan dapat dicapai akhir tahun 2025," tambahnya.


Buka sempadan: Penggiat industri pelancongan dah bersedia - Nancy

KUCHING, 19 Mac - Kementerian Pelancongan, Seni dan Budaya (MOTAC) yakin penggiat industri pelancongan sudah bersiap sedia bagi menerima pelancong dari luar apabila sempadan negara dibuka semula mulai 1 April.Menterinya, Datuk Seri Nancy Shukri berkata sebelum keputusan membuka sempadan dibuat lagi, pihaknya telah mengadakan perjumpaan dengan penggiat industri pelancongan.“(Ya saya yakin) penggiat industri sudah bersedia. Sebelum kerajaan umum buka sempadan saya minta mereka bersedia dalam pelbagai aspek termasuk menaik taraf fasiliti mereka,” katanya kepada pemberita pada majlis perasmian Kampus Satelit Institut Kraf Negara, Sarawak di sini hari ini.Sebelum ini dilaporkan, Perdana Menteri Datuk Seri Ismail Sabri Yaakob mengumumkan negara akan memasuki Fasa ‘Peralihan Ke Endemik’ serta pembukaan semula sempadan negara mulai 1 April depan.

(MOTAC sasar 2 juta pelancong ke Malaysia tahun ini/FOTO fail)

Susulan pengumuman itu, Nancy pada 16 Mac lepas berkata MOTAC menyasarkan kedatangan dua juta pelancong ke Malaysia pada tahun ini dengan keuntungan melebihi RM6.8 bilion.Sementara itu, Nancy berkata bagi mencapai sasaran kedatangan dua juta pelancong itu, MOTAC telah merangka pelbagai strategi bagi mencapai sasaran tersebut.Jelasnya ini termasuk memberi fokus pada penganjuran acara perniagaan atau mesyuarat perniagaan, insentif, persidangan dan pameran (MICE).“Ini antara cara kita untuk membawa pelancong datang, kita juga telah berjaya memperoleh beberapa acara perniagaan untuk dianjurkan di Malaysia.“Kalau kita hanya fokus pelancongan biasa sahaja mungkin sukar untuk capai jumlah pelancong yang tinggi, jadi kita perlu wujudkan peluang (anjur MICE) untuk bantu penggiat industri,” katanya. - BERNAMA


Isu kawasan Felda, EPU akan kaji penyelesaian jangka panjang

JELI, 19 Mac- Kajian komprehensif akan dilaksanakan bagi mencari solusi jangka panjang menangani isu di kawasan Felda seluruh negara.Ia termasuklah isu berkaitan perumahan generasi baharu, peluang pekerjaan dan aktiviti ekonomi di kawasan FELDA yang kurang memberangsangkan.Menteri di Jabatan Perdana Menteri (Ekonomi) Datuk Seri Mustapa Mohamad berkata kajian dilaksana Unit Perancang Ekonomi Jabatan Perdana Menteri (EPU) dijangka bermula Jun ini.Ia selari hasrat mentransformasi kawasan Felda menjadi lebih moden dan progresif. “Jadi kita akan buat kajian menyeluruh mengenai Felda khususnya dalam memastikan model ini lebih lestari dan model ini lebih berkesan dalam usaha kita memastikan Felda terus mara ke hadapan umpamanya peluang-peluang perniagaan dan pekerjaan di kawasan Felda bila peluang itu ada tetapi tak seberapa maka kita dapati penghijrahan berlaku secara besar-besaran, generasi kedua Felda ini ada yang berjaya keluar dari kawasan Felda. Jadi professional jadi tokoh-tokoh yg kita sedia maklum generasi kedua ketiga ramai berjaya, " katanya. Beliau menyatakan demikian kepada pemberita selepas merasmikan projek infrastruktur pelancongan di Bukit Salor, Jeli, Kelantan. Jelas Mustafa lagi, kajian itu juga akan menjadi panduan ke arah kelestarian Felda yang akan meningkatkan nilai komersil kawasan-kawasan Felda sebagai kawasan yang memberikan peluang aktiviti ekonomi dan pekerjaan.Ahli Parlimen Jeli itu berkata, kerajaan berpandangan kesemua usaha ini perlu dilaksanakan dengan kaedah lebih holistik dan tersusun supaya warga Felda mendapat manfaatnya.

(Mustapa menyampaikan ucapan perasmian kawasan rekreasi dan pusat pelancongan di Dataran Bukit Salor, Jeli hari ini.)


Mendaulatkan Bahasa Melayu bukan terletak di bahu PM sahaja - Perwakilan

KUALA LUMPUR, 19 Mac -- Mendaulatkan bahasa Melayu tidak hanya terletak di bahu Perdana Menteri Datuk Seri Ismail Sabri Yaakob, bahkan perlu turut dipikul oleh seluruh ahli UMNO.Membangkitkan perkara itu pada sesi perbahasan ucapan dasar Presiden Datuk Seri Dr Ahmad Zahid Hamidi hari ini, perwakilan Perak Datuk Dr Azhar Ahmad berkata memperkasakan bahasa Melayu adalah keperluan memandangkan ia merupakan bahasa ke-10 paling popular penggunaannya di dunia."Perdana Menteri dah sebut di Thailand (tentang) keperluan untuk memperkasakan bahasa Melayu ini. Jadi kalau kita (UMNO) tidak sambut seruan itu, bagaimana orang lain nak peduli dengan bahasa kita?"Jadi saranan perdana menteri untuk perkasakan bahasa Melayu mesti UMNO sambut tanpa sikit pun rasa segan silu,” kata Ketua UMNO Bahagian Beruas itu.

Pada 26 Feb lepas, Ismail Sabri dilapor berkata Malaysia menggunakan bahasa Melayu dalam setiap urusan rasmi negara termasuk mesyuarat dan persidangan antarabangsa sebagai usaha memartabatkan Bahasa Kebangsaan.Sementara itu, Azhar turut menggesa agensi kerajaan supaya bersama-sama mendaulatkan penggunaan bahasa Melayu dalam setiap urusan rasmi kerajaan.“Agensi kerajaan kena laksanakan dengan cepat,” katanya. - BERNAMA


Kerajaan Malaysia akan terus pertahankan kedaulatan negara dan kedudukan negeri Sabah - PM

KUALA LUMPUR, 18 Mac - Kerajaan Malaysia memandang serius isu kedaulatan negara, termasuk kedaulatan dan keutuhan Negeri Sabah dalam Malaysia.Perdana Menteri, Datuk Seri Ismail Sabri Yaakob menegaskan, kerajaan Malaysia tidak akan melayan sebarang tuntutan daripada mana-mana pihak terhadap Sabah. Justeru, tuntutan oleh pihak yang mengaku waris kepada Sultan Sulu terhadap kerajaan Malaysia melalui satu prosiding timbang tara antarabangsa adalah tidak sah dan melanggari undang-undang. Jelasnya menerusi kenyataan, pelantikan penimbang tara Dr. Gonzalo Stampa telah dibatalkan oleh Mahkamah Tinggi Madrid pada 29 Jun 2021.Ia sekali gus mengakibatkan semua keputusan dikeluarkan Dr. Gonzalo Stampa adalah tidak sah, termasuk Final Award yang dikeluarkan pada 28 Februari lalu.

(Kenyataan media Perdana Menteri, Datuk Seri Ismail Sabri Yaakob)

"Dr. Stampa tidak mengendahkan keputusan Mahkamah Tinggi Madrid dengan memindahkan tempat timbang tara ke Paris dan telah meneruskan prosiding timbang tara sehingga Final Award dikeluarkan. Bagi memelihara kedaulatan dan kepentingan Malaysia, kerajaan telah memfailkan permohonan untuk membatalkan Final Award tersebut pada 3 Mac 2022 di Mahkamah di Paris, Perancis."Ia bagi memastikan keputusan Final Award tersebut tidak boleh dikuatkuasakan oleh penuntut pada bila-bila masa dan di mana-mana negara. Tindakan itu juga dibuat bagi memastikan Malaysia tidak perlu membayar wang pampasan AS$14.9 bilion bersamaan RM62.59 bilion seperti dituntut," kata beliau dalam kenyataan tersebut, hari ini.Kerajaan Malaysia tidak akan berganjak walau seinci pun dalam menjaga dan mempertahankan kedaulatan negara dan kedudukan negeri Sabah dalam Malaysia akan dipertahankan untuk selama-lamanya.Sabah telah diiktiraf Pertubuhan Bangsa-Bangsa Bersatu (PBB) dan masyarakat antarabangsa sebagai sebahagian daripada Persekutuan Malaysia sejak 16 September 1963.


PAU2021: KJ optimis pembukaan sempada 1 April selamat

KUALA LUMPUR, 18 Mac- Menteri Kesihatan, Khairy Jamaluddin optimis, pembukaan sempadan negara pada 1 April ini akan dibuat dengan selamat.Jelasnya, pembukaan itu nanti tidak akan memberi tekanan kepada sistem kesihatan awam."Jika kita lihat di negara seperti Eropah, kadar jangkitan mencatatkan peningkatan, selepas 1 April Kementerian Kesihatan akan meneliti semula keadaan ini,"Ini setelah lebih banyak kelonggaran yang diberikan seperti solat terawih, sambutan hari raya dan sebagainya samada kes melonjak naik atau tidak," jelasnya dalam sidang media di Pusat Dagangan Dunia Kuala Lumpur (WTC), hari ini.

Pada 8 Mac lalu, Perdana Menteri Datuk Seri Ismail Sabri Yaakob memutuskan supaya sempadan negara dibuka bermula 1 April ini.Keputusan ini dibuat berdasarkan tiga perkara asas iaitu panduan sains dan fakta terkini berkaitan COVID-19, membandingkan keperluan pembukaan sempadan di negara lain dan memberikan keselesaan kepada pengembara.


PAU2021: Ucapan Presiden UMNO bawa mesej harmoni

KUALA LUMPUR, 18 Mac- Ucapan dasar Presiden UMNO, Datuk Seri Dr Ahmad Zahid Hamidi ketika merasmikan Perhimpunan Agung UMNO (PAU) amat jelas dan penuh diplomasi dalam menyampaikan mesej kepada ahli parti. Demikian menurut Ketua UMNO Bahagian Ketereh, Tan Sri Annuar Musa selepas perasmian Perhimpunan Agung UMNO 2021 di Pusat Dagangan Dunia (WTC) Kuala Lumpur di sini pada Jumaat."Mesej tetap sampai, boleh difahami dan pendekatan itu adalah lunak dan boleh mengharmonikan situasi,"Tidak semestinya semua orang sependapat, namun saya merasakan Presiden telah membuat ucapan yang 'well crusted' dan 'well delivered'. Saya cukup gembira dengan ucapan beliau secara keseluruhannya," jelasnya kepada pemberita, di sini.Beliau yang juga Menteri Komunikasi dan Multimedia (K-KOMM), berkata keputusan mengenai perlaksanaan Pilihan Raya Umum Ke-15 (PRU15) tidak boleh dibuat secara unilateral.

(Ketua UMNO Bahagian Ketereh, Tan Sri Annuar Musa)

"Kita berada dalam satu kerajaan yang merupakan gabungan pelbagai parti, UMNO tidak boleh buat keputusan secara unilateral," katanya.Antara inti pati ucapan perasmian Ahmad Zahid ialah UMNO mengulangi pendirian untuk terus mendukung kepimpinan Perdana Menteri, Datuk Seri Ismail Sabri Yaakob dalam membangunkan semula negara.Selain itu, Ahmad Zahid turut menekankan teras utama agenda parti merangkumi ekonomi, peluang pekerjaan, melahirkan lebih ramai usahawan berwibawa, meneruskan agenda integrasi pendidikan dan reformasi agenda rakyat.


PAU2021: UMNO sokong penuh kepimpinan PM - Zahid Hamidi

KUALA LUMPUR, 18 Mac- UMNO sentiasa memberi dukungan kepada Datuk Seri Ismail Sabri Yaakob sebagai Perdana Menteri.  Jelas Presidennya, Datuk Seri Dr Ahmad Zahid Hamidi, Perdana Menteri harus menjaga kerajaan dengan baik, manakala tugas beliau dan kepemimpinan UMNO akan terus memperkuatkan parti. "Datuk Seri Ismail Sabri merupakan wakil daripada UMNO yang menerajui kerajaan, maka kami sentiasa memberi dokongan kepada beliau,"Saya dan rakan-rakan seperjuangan lain akan menjaga dan memperkuatkan lagi parti, sementara beliau menguruskan kerajaan. Perkara ini perlu jalan seiring," jelasnya ketika menyampaikan ucapan dasar Presiden pada Perhimpunan Agung UMNO 2021 di Pusat Dagangan Dunia (WTC) Kuala Lumpur, hari ini.

(Presiden UMNO, Datuk Seri Dr Ahmad Zahid Hamidi merasmikan -erhimpunan Agung Umno 2021 di WTC, Kuala Lumpur)

PAU 2021 hari ini dimulakan dengan acara menaikkan bendera Sang Saka Bangsa pada 8 pagi tadi di Plaza Merdeka WTC KL dan diikuti pemeriksaan barisan oleh Presiden UMNO, Datuk Seri Dr Ahmad Zahid Hamidi.Kemudaian beliau merasmikan persidangan di Dewan Merdeka, kemudian diikuti dengan sesi perbahasan dan diakhiri sesi penggulungan.Acara bagi Perhimpunan Agung UMNO 2021 diadakan selama empat hari bermula Rabu dan selaras dengan situasi Covid-19, ia diadakan dengan prosedur operasi standard (SOP) ketat termasuk pematuhan pemakaian pelitup muka serta penjarakan fizikal.


PAU2021: Wajar tangguh PRU-15 sehingga keadaan kesihatan stabil

KUALA LUMPUR, 18 Mac- Pilihanraya umum PRU-15 wajar ditangguh sehingga keadaan kesihatan umum benar-benar stabil. Menteri Kesihatan, Khairy Jamaluddin berkata, beliau menyerahkan keputusan mengadakan PRU-15 kepada Perdana Menteri, Datuk Seri Ismail Sabri Yaakob dengan mengambil kira kuasa Yang Dipertuan Agong."Perdana Menteri akan mempertimbang beberapa cadangan termasuk pandangan Kementerian Kesihatan (KKM) sebelum membuat sebarang keputusan, "Kita perlu menunggu sehingga keadaan kesihatan umum stabil, meskipun Presiden UMNO (Datuk Seri Dr. Ahmad Zahid Hamidi) dan akar umbi menginginkan pihanraya dilaksanakan lebih awal," katanya dalam sidang media di Pusat Dagangan Dunia (WTC), hari ini.

(Keputusan melaksanakan PRU-15 perlu penelitian rapi - Khairy Jamaluddin)

Dalam perkembangan berasingan, Khairy Jamaluddin akan menilai semula keadaan kesihatan umum setelah sempadan dibuka 1 April nanti. Katanya, beliau memerlukan beberapa bulan bagi tujuan berkenaan.


PAU2021: Inisiatif pengeluaran KWSP, dengar rintihan rakyat

KUALA LUMPUR, 18 Mac- Sokongan atas kebijaksanaan kepimpinan Perdana Menteri Datuk Seri Ismail Sabri Yaakob mentadbir kerajaan dizahirkan menerusi Perhimpunan Agung UMNO.  Ini terutamanya melibatkan inisiatif pengeluaran khas Kumpulan Wang Simpanan Pekerja (KWSP) dilihat mustahak bagi membantu ke arah pemulihan ekonomi rakyat terjejas. Menurut Ahli Majlis Tertinggi UMNO, Datuk Seri Reezal Merican Naina Merican, yang juga merupakan Menteri Perumahan dan Kerajaan Tempatan pengumuman itu memberikan sinar baharu buat rakyat bangkit semula mendepani cabaran ekonomi semasa."Tindakan Perdana Menteri (Datuk Seri Ismail Sabri Yaakob) itu secara tidak langsung merealisasikan hasrat rakyat sekali gus memberi kelegaan kepada mereka," jelasnya.

(Ahli Majlis Tertinggi UMNO, Datuk Seri Reezal Merican Naina Merican di Perhimpunan Agung UMNO di Pusat DaganganAntarabangsa, Kuala Lumpur.)

Dalam pada itu, Timbalan Ketua UMNO Bahagian Rembau, Khairy Jamaluddin yang juga Menteri Kesihatan berkata kebimbangan orang ramai mengenai simpanan selepas tempoh persaraan telah dipertimbangkan sewajarnya."Saya percaya Perdana Menteri telah menilai perkara berkenaan, namun keputusan itu dibuat setelah mendengar rintihan rakyat dan pandangan parti," jelasnya selepas menghadiri Perhimpunan Agung UMNO di Pusat Dagangan Antarabangsa, Kuala Lumpur.

(Sidang Media Timbalan Ketua UMNO Bahagian Rembau, Khairy Jamaluddin)

Perhimpunan Agung Umno 2021 bermula hari ini dan selepas dua tahun, ia diadakan secara bersemuka sepenuhnya.Perhimpunan tahun lepas berlangsung secara hibrid manakala tahun sebelumnya tidak diadakan berikutan pandemik Covid-19.


Bantuan pasca banjir : MAKSAK Pulau Pinang bantu 100 penduduk terjejas

KEMAMAN, 18 Mac- Majlis Kebajikan dan Sukan Anggota - Anggota Kerajaan (MAKSAK) Pulau Pinang membantu 100 penduduk terjejas banjir di Pantai Timur.Misi bantuan dua hari digerakkan ke jajahan Pasir Mas, Kelantan dan Kampung Mak Lagam, Kemaman yang merupakan antara lokasi yang teruk terjejas.Menurut Setiausaha Kehormat MAKSAK Pulau Pinang yang juga Ketua Pegawai Eksekutif Yayasan Kebajikan Perlis, Affendi Rajini Khan, tujuh anggota sukarelawan bersama dua buah lori serta sebuah kenderan pacuan empat roda digerakkan."Misi ini bukan sahaja membantu membersihkan rumah penduduk, MAKSAK turut mengagihkan bantuan berupa keperluan makanan dan peralatan membersih," katanya.Ujar Affendi, misi mendapat kerjasama Yayasan Kebajikan Perlis, Majlis Bandaraya Seberang Perai, Klinik Mesra Alor Setar dan Pertubuhan Tzu Chi Pulau Pinang.

(Sukarelawan MAKSAK sertai misi bantuan pasca banjir di Pantai Timur)


Malaysia mengutuk sekeras-kerasnya serangan dron ke atas Arab Saudi

PUTRAJAYA, 18 Mac- Malaysia mengutuk sekeras-kerasnya serangan dron oleh Houthi yang menyasarkan kawasan dan kemudahan awam, termasuk ke atas lapangan terbang dan kilang penapisan minyak di Arab Saudi, baru-baru ini.Kementerian Luar dalam satu kenyataan semalam menyatakan, Malaysia bersimpati dengan mereka yang terjejas dalam serangan yang mengakibatkan kecederaan dan kemusnahan harta benda.“Malaysia menolak semua bentuk keganasan dan menyeru masyarakat antarabangsa untuk memperhebat usaha menamatkan permusuhan yang boleh menjejaskan keamanan serta kestabilan di rantau ini,” menurut kenyataan itu.Malaysia mengulangi sokongannya untuk penyelesaian konflik di Yaman secara inklusif serta aman menerusi dialog dan rundingan.

Selain itu, Malaysia turut menyokong usaha Utusan Khas Setiausaha Agung Pertubuhan Bangsa-Bangsa Bersatu (PBB) untuk Yaman yang bertujuan mencari penyelesaian secara damai dan aman bagi konflik di Yaman.Media antarabangsa melaporkan, serangan dron oleh puak Houthi di Yaman yang menyasarkan Lapangan Terbang Raja Abdullah di sempadan bandar Jazan, Arab Saudi pada akhir Februari telah mencederakan 16 orang.Sementara itu, pada 10 Februari, dilaporkan 12 orang awam cedera dalam serangan yang menyasarkan Lapangan Terbang Antarabangsa Abha, Arab Saudi.


Kanak-kanak lelaki lemas, kereta terbabas ke dalam tali air

IPOH, 18 Mac- Seorang kanak-kanak lelaki berusia lima tahun ditemukan lemas akibat terperangkap di dalam kereta selepas kenderaan yang dinaikinya itu terbabas ke dalam tali air di Kilometer 32 Jalan Bota Kiri-Ulu Dedap dekat Kampung Gajah. Ketua Polis Daerah Perak Tengah, Supt Barudin Wariso berkata dalam kejadian pukul 5.30 petang itu, mangsa Muhamad Harith Sulayman Mohd Hanis disahkan meninggal dunia, manakala ibunya, 30, serta adik perempuannya, 4, tidak mengalami kecederaan."Siasatan awal mendapati kemalangan dipercayai berlaku apabila kereta jenis Honda City yang dipandu ibunya dalam perjalanan dari Malim Nawar ke Ulu Dedap telah hilang kawalan akibat terlanggar air bertakung, lalu terbabas ke kanan jalan dan masuk ke tali air," katanya dalam satu kenyataan malam tadi.

Barudin berkata, mayat kanak-kanak itu dibawa ke Hospital Changkat Melintang untuk bedah siasat.Sementara itu, Jurucakap Jabatan Bomba dan Penyelamat Perak berkata, pihaknya berjaya menemukan mangsa pada pukul 8.12 malam tadi."Setibanya jentera di lokasi kami mendapati sebuah kereta dinaiki tiga mangsa tersebut terbabas ke dalam tali air berkedalaman 3.65 meter. Bagaimanapun ibu dan adik perempuannya (Muhamad Harith Sulayman) telah diselamatkan oleh orang awam terlebih dahulu," katanya.


JAKIM di arah berhubung MCMC berkaitan aplikasi Hijrah Diri

PUTRAJAYA, 18 Mac- Susulan aplikasi Hijrah Diri yang telah dikeluarkan dari Google Play, Menteri di Jabatan Perdana Menteri (Hal Ehwal Agama) Datuk Idris Ahmad telah mengarahkan Jabatan Kemajuan Islam Malaysia (JAKIM) untuk berhubung dengan Suruhanjaya Komunikasi dan Multimedia Malaysia (MCMC) bagi mendapatkan penjelasan dan tindakan lanjut mengenai perkara itu.Dalam hantaran Facebook rasminya malam tadi, Datuk Idris berkata, perkara itu sangat mendukacitakan apabila sebuah aplikasi untuk menarik manusia kembali kepada fitrah diri telah dinafikan golongan tertentu apatah lagi menjelang bulan Ramadan.Sedangkan katanya, banyak lagi aplikasi yang mendorong kepada maksiat telah berleluasa dengan megah di peranti yang kian merosak jiwa umat Islam dan anak muda kini.

Menteri di Jabatan Perdana Menteri (Hal Ehwal Agama), Datuk Idris Ahmad

Beliau turut memohon semua umat Islam dan rakyat Malaysia mendoakan agar usaha kecil pihaknya melalui agensi utama iaitu JAKIM untuk mengajak manusia kembali kepada Allah dipermudahkan.Aplikasi Hijrah Diri dibangunkan JAKIM bagi mengajak golongan lesbian, gay, biseksual, transgender dan kelompok yang mempersoal identiti seksual diri (LGBTQ) untuk kembali kepada fitrah masing-masing.


KDN sasar 20,000 Sahabat Kita Demi Negara, jadi ejen penyebar maklumat keselamatan

KUALA LUMPUR, 17 Mac- Kementerian Dalam Negeri (KDN) menyasarkan 20,000 orang menyertai Sahabat Kita Demi Negara KDN bagi tempoh enam bulan akan datang sebaik ia dilancarkan hari ini.Menterinya, Datuk Seri Hamzah Zainudin berkata, Sahabat Kita Demi Negara berperanan sebagai mata dan telinga kerajaan serta ejen penyebar maklumat berkaitan keselamatan.Ia juga bertindak sebagai pemacu kepada pencapaian sasaran kempen 'Kita Demi Negara' iaitu untuk meningkatkan semangat patriotisme dalam kalangan masyarakat."Setakat ini seramai 500 orang sudah mendaftar sebagai ahli pada hari pertama kempen dilancarkan hari ini.Dalam usaha menentukan masa depan yang lebih selamat dan harmoni, biarlah kita memahami tanggungjawab bersama, bukanlah semata-mata diberi kepada penguatkuasa atau agensi terlibat untuk mempertahankan negara malah tanggungjawab semua rakyat Malaysia," katanya dalam sidang media selepas melancarkan kempen 'Kita Demi Negara' di sini.

Tambah beliau, mereka yang mendaftar akan menerima pasport keahlian dan boleh memilih untuk menyertai aktiviti dengan mana-mana agensi keselamatan di bawah KDN seperti Polis Diraja Malaysia (PDRM), Jabatan Imigresen Malaysia (JIM), Agensi Penguatkuasaan Maritim Malaysia (APMM), Agensi Anti Dadah Kebangsaan (AADK) atau Jabatan Sukarelawan Malaysia (RELA).Sahabat KDN akan diberi cop pasport sebagai pengesahan untuk menyertai aktiviti berkenaan.Mereka yang mencapai petunjuk prestasi utama (KPI) akan menerima imbuhan ditetapkan.


Anjung Kasih YKN HRPZ 2, bantu sediakan penginapan sementara

KOTA BHARU, 17 Mac- Better Brighter” Anjung Kasih Yayasan Kebajikan Negara (YKN) Hospital Raja Perempuan Zainab 2 (HRPZ 2), Kota Bharu, Kelantan dijangka mula beroperasi mulai Disember depan. Menteri Pembangunan Wanita, keluarga dan Masyarakat, Datuk Seri Rina Harun berkata, Anjung Kasih YKN yang ke-17 itu mendapat tajaan korporat Tenaga Nasional Berhad (TNB) berjumlah RM1.5 juta.Kementerian berharap setiap negeri mempunyai Anjung Kasih yang mampu meringankan golongan tidak berkemampuan untuk menginap sementara mengiringi pesakit mendapat rawatan di hospital. Setakat ini, YKN sedang berusaha mewujudkan Anjung Kasih di Terengganu dan mengalu-alukan lebih banyak syarikat korporat untuk tampil membantu menyediakan penginapan tersebut."YKN mengharapkan agar setiap negeri ada mempunyai Anjung Aasih dan setakat ini negeri Terengganu yang belum ada lagi…. ada juga permintaan permintaan daripada pihak hosppital untuk mengadakan projek Anjung Kasih ini kerana ianya membantu terutama kepada golongan mereka yang kurang berkemampuan untuk menempatkan keluarga saudara mara yang mengiringi pesakit supaya mereka dapat menginap disini secara percuma," katanya.Beliau berkata demikian pada sidang media sempena Majlis Penyerahan Tajaan TNB kepada YKN bagi penubuhan Better Brighter Anjung Kasih YKN-TNB di HRPZ 2, Kota Bharu.

(Menteri Pembangunan Wanita, keluarga dan Masyarakat, Datuk Seri Rina Harun)

Mengulas lanjut Rina berkata, Anjung Kasih di HRPZ 2 itu dijangka dapat menyediakan 84 buah katil pada satu-satu masa.Setakat ini, lebih 80,000 waris pesakit telah mendapat manfaat dari 16 Anjung Kasih YKN yang beroperasi di hospital kerajaan di seluruh negara.


Vaksin, dos penggalak : JKN, MAIK dan Jabatan Mufti Kedah bekerjasama beri maklumat

ALOR SETAR, 17 Mac- Jabatan Kesihatan Negeri (JKN) Kedah, Majlis Agama Islam Kedah (MAIK) dan Jabatan Mufti Negeri akan bekerjasama bagi mencari jalan meningkatkan kesedaran masyarakat tentang kepentingan vaksinasi terutama dos penggalak.Exco Kesihatan dan Kerajaan Tempatan Kedah, Datuk Dr. Mohd Haayati Othman berkata jumlah kematian di luar hospital akibat COVID 19 atau “Brought In Death” (BID) di Kedah setakat ini agak membimbangkan."Kita pun hairan kenapa sebab itu baru- baru ini pihak JKN telah mengadakan perbincangan dgn MAIK dan juga kita nak buat kunjungan ke pejabat mufti untuk mendapat pandangan dari mufti beri nasihat kepada masjid-masjid supaya apa cara mereka boleh sebarkan kepada rakyat di peringkat kampung-kampung supaya orang-orang Melayu ini meletakkan kesedaran bahawa booster ini penting," katanya kepada pemberita di Wisma Darul Aman, Alor Setar.

(Exco Kesihatan dan Kerajaan Tempatan Kedah, Datuk Dr. Mohd Haayati Othman)

Ujarnya kes melibatkan pesakit berusia 60 tahun dan ke atas yang mengidap penyakit kronik atau warga emas. Statistik di Kedah menunjukkan 90 peratus pesakit tidak mengetahui mereka dijangkiti penyakit COVID-19.